text:
Bya HAFSWA NANKANJA
EMIREMBE gikyuka n’etteeka ly’amasomero erifuga ennyambala y'abayizi, omwali n'ery'okusalako enviiri n'olekako yinsi emu yokka, nalyo likyuse.
Omuzadde okuweereza omwana alina enviiri enkulu yatwalibwanga mw’abo bakiwagi abamenya amateeka g’essomero. Kyokka leero abaana basoma n’enviiri ensibe, ekintu abasawo kye bavumirira. Oba okyewuunya abasoma nazo, ate n’osanga bbebi atannaweza na mwaka nga naye bamusibye enviiri!
Wabula kati okusiba abaana enviiri gufuuse musono era n'amasomero tegakyafaayo kubanga osangayo abaana abasibye enviiri, abazikuzizza n’abazisazeeko! Ekyennyamiza, omuzadde atuuka n'okuyunga agaguwa g'ebiviiri by'atamanyi gye byava n’assa ku mutwe gw'omwana nti ayagala naye atambule n'omulembe.
Omuzadde wenna nga tonnatendereza muwalawo nga bw'anyumidde penso oba duleedi w’enviiri, sooka weekkaanye akabi akali mu kusiba abaana enviiri oluvannyuma weesalirewo oba ddala oteekeddwa okumusiba enviiri oba kuzisalako.
OMUSAWO AWABUDDE
Dr. Paul Namwanja omusawo mu ddwaaliro e Mulago agamba nti: ‘Kyandibadde kirungi omuzadde okwesonyiwa okusiba omwana enviiri olw'obuzibu obukirimu. Bw'oba tosobola kukyebeera, musibeemu ekituttwa kimu kyokka wabula bwe bigenda mu bibiri n'okusoba oba ebiswayiri eby'okumukumu, awo obuzibu we butandikira.
Buzibu ki?
- Omuntu ateekeddwa okunaaba mu nviiri buli lunaku. Bw'atakikola wabaawo obuwuka obuyitibwa 'STATHLOCCOCAL' obutandika okulya olususu lw'omutwe oluvannyuma ne buleeta amabwa, ebizimba n'embalabe nga ziviira ddala ku mutwe okutuuka mu feesi. Ate bwe kituuka ku baana kisukka kubanga ensusu zaabwe ziba nto era zirumbibwa mangu obuwuka buno.
- Abantu abasinga bwe basiba enviiri balumizibwa emitwe. Kino kiva mu kuzisiba nga tozinaabamu n’okuzimyumyula.
- Ng’oggyeeko omwana okulumizibwa omutwe, afuna ekibugumu ekibi ekimubuzaako emirembe ekiyinza n’okumutaataaganya mu by’asoma.
ENDWADDE 11 EZIVA MU KUSIBA ENVIIRI
1 Endwadde y’ekiwanga
2 Okulwla amatu
3 Amaaso
4 Emimiro
5 Omutima (Kiva ku mimiro kukosebwa).
6 Amawugwe
7 Ekibobe
8 Enkovukovu mu mutwe ne ku mubiri gwonna
9 Ekiyongobero.
10 Mu bukulu omwana abeera n'emikisa mingi egy'okulwala kookolo w'ekika kyonna.
12 Ayinza okulwala omusujja gw’oku bwongo.
(Endwadde zino zonna omwana azifuna kubanga ekiwanga kye kibeera kikuluusanyiziddwa ng'ate ke kayumba k'obwongo obutambuza buli kintu mu mubiri. Ekitundu ky'omubiri ekimu bwe kirwala, kirwaza n’ekirala okukkakkana ng’ebitundu nga 10 birwadde mu mbeera eno..


c: text/html

text:
Bya HUSSEIN BUKENYA
NGA SC Villa eteekateeka okulondo ssentebe wa ttiimu omuggya, FUFA evuddeyo n'ewa abeesimbyewo nsalessale wa nga July 4 okuzzaayo empapula n’okusasula akakadde ka ssente buli omu.
Gye buvudeko FUFA yawa abakulira ebyokulonda mu Villa amagezi nti buli muntu ayeeyagaliza entebe ya ttiimu eno alina okusooka okuwa emitwalo 200,000 ezokuggyayo empapula z'okwesimbawo.
Akulira eby'okwewandiisa mu Villa, Hassan Kasule, yategeezezza nti FUFA kye yakoze okusaba abeesimbyewo akakadde ka ssente kirungi kuba zaakuyamba ku bantu abagenda okukola ku nteekateeka y'okulonda.
Yayongedeko nti okulonda kusuubirwa okubaawo nga July 12 mu kisaawe e Namboole era enteekateeka zitambula bulungi.
Ye Topher Musoke omuwandiisi wa ttiimu eno yategeezeza nti buli kimu kitambula bulungi era abeesimbyewo bali mu kakuyege okumatiza abalonzi baabwe n’okubasuubiza bye banaakolera ttiimu yaabwe.
Abantu basatu okuli; Denis Mbidde, Muhammad Bazirengedde ne Ying Ben Misagga be beesimbyewo ku ntebe eno. Franco Mugabe ye yasemba okuba omukulembze wa Villa omulonde mu 2005, okuva olwo ababadde bagikulembera babade babawa buwi ekifo kino era Fred Muwema y'akyali omukulembeze waayo ow'ekiseeera.

robotstxt: allowed

filter: keep


text:
WIIKI eno, FUFA yafulumizza emijoozi emipya Cranes gy'egenda okwambala wabula abantu abamu bakyewuunya ekigenda mu maaso mu bukulembeze bwa Moses Magogo nga pulezidenti wa FUFA.
Nafunye omukisa okwogerako n’omu ku bamuli ku lusegere olw'enkyukakyuka ezikolebwa n'ebigendererwa naye yazzeemu nti, "Ekiseera kyammwe 'Bamulindwa' kyaggwaako, mutuleke naffe tukole ebyaffe."
Ekyo tekyabadde kipya gyendi wabula ebigambo ebyogerwa abantu baffe abamu binneewuunyisa. Kituufu buli mukulembeze omupya abaako enkyukakyuka z'akola naye era walina okubaawo by'alekawo.
Enkola eri mu FUFA kati yakusaanyaawo linnya lya Lawrence Mulindwa na buli kye yakola kiviirewo ddala. N’abantu abamuli ku lusegere baviire ddala mu mupiira. Emijoozi egyaleeteddwa, gifaanana bubi bw'ogigeraageranya ne Mulindwa gye yalekawo.
Omujoozi gwaffe awaka gwa kyenvu. Wadde nga kati tulina kkampuni ya Airtel nga y'eteekamu ensimbi kyabadde tekigaana kusigaza mijoozi gyaffe kuba era MTN si ye yaleeta omujoozi gwa kyenvu kuba baagusangawo. Era mu kiseera ekyo nga tukozesa mumyuufu ku bugenyi wadde MTN ye yali etusasulira.
Nakitegeddeko nti n'okukyusakyusa akabonero ka FUFA akaaliko kwali kudibya masuuti Mulindwa ge yaleka agabye.
Mmotoka zitundiddwa, emijoozi gikyusiddwa, akabonero tulina kapya n’ebirala bingi ebizze bikolebwa naye biyinza okunyiyisa abantu omupiira. Abaabadde e Namboole mukulikeeyo.
(rogersmulindwa43@gmail.com/ 0772 751 829)


text:
Yobu Job
Chapter 9
1 Awo Yobu n'addamu n'ayogera nti
2 Mazima mmanyi nga bwe kiri bwe kityo: Naye omuntu ayinza atya okuba n'obutuukirivu eri Katonda?
3 Bw'aba nga ayagadde okuwakana naye Tayinza kumuddamu kigambo na kimu mu lukumi.
4 Omutima gwe gwa magezi, era amaanyi ge mangi:. Ani eyali yeekakanyazizza eri ye n'alaba omukisa?
5 Ajjulula ensozi ne zitamanya, Bw'azivuunisa obusungu bwe.
6 Anyeenya ensi okuva mu kifo kyayo, Empagi zaayo ne zikankana.
7 Alagira enjuba n'etevaayo; Era ateekako akabonero ku mmunyeenye.
8 Abamba eggulu yekka, Era alinnyirira amayengo ag'ennyanja.
9 Akola Nabaliyo, Entungalugoye, ne Kakaaga, N'ebisenge eby'obukiika obwa ddyo.
10 Akola ebikulu ebitanoonyezeka; Weewaawo, eby'ekitalo ebitabalika.
11 Laba, ampitako, ne ssimulaba: Era yeeyongerayo mu maaso, naye ne ssimutegeera.
12 Laba, akwata omuyiggo, ani ayinza okumuziyiza? Ani anaamugamba nti Okola ki?
13 Katonda taggyengawo busungu bwe; Ababeezi ba Lakabu bakutama wansi we.
14 Nze sirisinga nnyo obutamuddamu, Ne nneerobaza ebigambo byange mpakane naye?
15 Gwe sandizeemu newakubadde nga ndi mutuukirivu; Nandyegayidde omulabe wange.
16 Singa nkoowodde naye ng'ajitabye; Era naye sandikkirizza ng'awulidde eddoboozi lyange.
17 Kubanga ammenya ne kibuyaga, Era ayongera ebiwundu byange okunnanga obwereere.
18 Taŋŋanyenga kussa mukka, Naye anjijuza obubalagaze.
19 Bwe twogera ku maanyi ag'omuyinza, laba, nga waali! Bwe twogera ku kusala omusango, ani ananteekerawo ekiseera?
20 Newakubadde nga ndi mutuukirivu, akamwa kange nze ke kanansalira omusango okunsinga: Newakubadde nga natuukirira, kanantegeeza okuba omukyamu.
21 Nze ndi muntu eyatuukirira; seerowooza nzekka; Nnyooma obulamu bwange.
22 Bwonna bwe bumu; kyenva njogera nti Azikiriza oyo eyatuukirira n'omubi.
23 Ekibonyoobonyo bwe kitta amangu ago, Alikudaalira okusalirwa omusango okw'abataliiko kabi.
24 Ensi eweereddwayo mu mukono gw'omubi : Abikka ku maaso g'abalamuzi baayo; Oba nga si ye, kale ye ani?
25 Ennaku zange nno ziwulukuka mangu okusinga omubaka: Zidduka, teziriiko bulungi bwe ziraba.
26 Ziyise ng'amaato agatambula embiro Ng'empungu ekka ku muyiggo.
27 Bwe njogera nti Nneerabira okwemulugunya kwange, Naasanyusa amaaso gange aganakuwadde ne ŋŋumya omwoyo:
28 Awo nga ntidde obuyinike bwange bwonna, Mmanyi nga tolimpita ataliiko musango.
29 Omusango gulinsinga; Kale kiki ekinteganyisa obwereere?
30 Bwe nnaaba amazzi ag'omuzira, Engalo zange newakubadde nga nzitukuza ntya;
31 Era naye olinsuula mu lusalosalo, N'engoye zange nze zirintamwa.
32 Kubanga ye si muntu nga nze bwe ndi, nze okumuddamu, Ffe okulabagana okuwoza omusango.
33 Tewali mulamuzi ali wakati waffe, Eyandiyinzizza okuteeka omukono gwe ku ffe fembi.
34 Anziyeeko omuggo gwe, So entiisa ye ereme okunkanga:
35 Kale bwe nnandyogedde ne simutya: Kubanga si bwe ntyo bwe ndi nze nzekka.


text:
Engero Proverbs
Chapter 6
1 Mwana wange, oba nga weeyimirira muliraanwa wo, N'okubira omugenyi mu ngalo,
2 Ebigambo eby'omu kamwa ko bikukwasizza, Ebigambo eby'omu kamwa ko bikuteze.
3 Kale nno, mwana wange, kola kino weerokole, Kubanga ogudde mu mukono gwa muliraanwa wo; Genda weetoowaze otayirire muliraanwa wo.
4 Toganyanga maaso go kwebaka Newakubadde ebikowe byo okubongoota.
5 Weerokole ng'empeewo bw'eva mu mukono gw'omuyizzi, Era ng'ennyonyi bw'eva mu mukono gw'omutezi.
6 Genda eri enkolooto, ggwe omugayaavu; Lowooza empisa zaayo obeerenga n'amagezi:
7 Eyo terina mwami, Newakubadde omulabirizi newakubadde afuga,
8 Naye ne yeeterekera ebyayo ebyokulya mu biro eby'okukunguliramu, N'ekuŋŋaanya emmere yaayo mu mwaka.
9 Olituusa wa okwebakanga, ggwe omugayaavu? Oligolokoka ddi mu tulo two?
10 Wakyaliwo okwebaka okutono n'okubongoota okutono, N'okufunya emikono okutono okwebaka:
11 Bwe kityo obwavu bwo bulijja ng'omunyazi, N'okwetaaga kwo ng'omusajja akutte ebyokulwanyisa.
12 Omuntu ataliiko ky'agasa, omusajja ow'obutali butuukirivu; Atambula ng'alina akamwa akabambaavu;
13 Atemya amaaso, ayogeza bigere bye, Abagula n'engalo ze;
14 Obubambaavu buli mu mutima gwe, asala obubi olutata; Asiga okukyawagana nga tamanyiridde;
15 Ennaku z'aliraba kyeziriva zijja nga tamanyiridde; Amangu ago alimenyeka, awatali kuwonyezebwa.
16 Waliwo ebigambo mukaaga Mukama by'akyawa; Weewaawo, musanvu bya muzizo gy'ali:
17 Amaaso ag'amalala, olulimi olulimba, N'engalo eziyiwa omusaayi ogutaliiko musango;
18 Omutima oguyunja ebirowoozo ebibi, Ebigere ebyanguwa embiro okugoberera ettima;
19 Omujulirwa w'obulimba ayogera eby'obulimba, N'oyo asiga okukyawagana mu b'oluganda.
20 Mwana wange, okwatanga ekiragiro kya kitaawo, So tolekanga tteeka lya nnyoko:
21 Bisibenga ennaku zonna ku mutima gwo, Binywezenga mu bulago bwo.
22 Bw'onootambulanga, linaakukulemberanga; Bw'oneebakanga, linaakukuumanga: Era bw'onoozuukukanga, linaayogeranga naawe.
23 Kubanga etteeka ttabaaza; ekiragiro musana; N'okunenya kw'oyo akuyigiriza lye kkubo ery'obulamu:
24 Okukuumanga eri omukazi omubi, Eri okunyumiriza kw'olulimi lw'omugenyi.
25 Teweegombanga bulungi bwe mu mutima gwo; So n'ebikowe bye biremenga okukukwasa.
26 Kubanga olw'omukazi omwenzi omuntu afuuka mmere bumere: N'omukazi omwenzi ayigga obulamu obw'omuwendo omungi.
27 Omuntu ayinza okuwambaatira omuliro mu kifuba kye, Ebyambalo bye ne bitaggya?
28 Oba omuntu ayinza okutambulira ku manda agookya, Ebigere bye ne bitasiriira?
29 Bw'atyo bw'abeera ayingira eri omukazi wa munne; Buli amukomako talirema kubonerezebwa.
30 Abantu tebanyooma mubbi oba ng'abba Okukkusa emmeeme ye ng'alumiddwa enjala:
31 Naye bw'anaalabikanga, anaagattanga emirundi musanvu; Anaawangayo ebintu byonna eby'omu nnyumba ye.
32 Ayenda ku mukazi talina kutegeera: Ayagala okuzikiriza obulamu bwe ye ye akola bw'atyo.
33 Alifuna ebiwundu n'okunyoomebwa; N'ekivume kye tekirisangulibwa.
34 Kubanga obuggya kye kiruyi ky'omusajja; So talisaasira ku lunaku olw'okuwalanirako eggwanga.
35 Talissaayo mwoyo eri ekinunulo kyonna; So talinyiigulukuka newakubadde ng'owa ebirabo ebingi.


text:
ESSUULA EY’OMUNAANA
Obwakabaka bwa Katonda Kye Ki?
Kiki Baibuli ky’etuyigiriza ku Bwakabaka bwa Katonda?
Kiki Obwakabaka bwa Katonda kye bunaakola?
Obwakabaka bwa Katonda bunaatuukiriza ddi ebyo Katonda by’ayagala ku nsi?
ABANTU bukadde na bukadde okwetooloola ensi bamanyi essaala eyitibwa eya Kitaffe oba eya Mukama waffe. Essaala eyo Yesu Kristo kennyini ye yagituyigiriza. Essaala eyo ya makulu nnyo, era okwekenneenya ebintu ebisatu ebisooka ebigirimu kijja kukuyamba okuyiga ebisingawo ku ekyo Baibuli ky’eyigiriza.
2 Ku ntandikwa y’essaala eyo, Yesu yakubiriza abaali bamuwuliriza: “Kale musabenga bwe muti, nti Kitaffe ali mu ggulu, erinnya lyo litukuzibwe. Obwakabaka bwo bujje. By’oyagala bikolebwe mu nsi, nga bwe bikolebwa mu ggulu.” (Matayo 6:9-13) Ebintu bino ebisatu Yesu bye yayogerako birina makulu ki?
3 Twayiga ebintu bingi ku linnya lya Katonda, Yakuwa. Ate era tuyize ne ku ebyo Katonda by’ayagala kwe kugamba by’akoze era ne by’anaakolera abantu mu biseera eby’omu maaso. Kati olwo, Yesu yali ategeeza ki bwe yatugamba okusaba nti: “Obwakabaka bwo bujje”? Obwakabaka bwa Katonda kye ki? Bunaatukuza butya erinnya lya Katonda nga buzze? Era, okujja kw’Obwakabaka obwo kulina kakwate ki n’ebyo Katonda by’ayagala okukolebwa?
OBWAKABAKA BWA KATONDA KYE KI?
4 Obwakabaka bwa Katonda ye gavumenti Yakuwa Katonda ggye yateekawo era n’alonda ne Kabaka waayo. Kabaka oyo y’ani? Ye Yesu Kristo. Yesu ye Kabaka asinga abafuzi b’ensi bonna era ayitibwa “Kabaka wa bakabaka, era Mukama w’abaami.” (1 Timoseewo 6:15) Alina obusobozi obw’okukola ebintu ebirungi okusinga omufuzi yenna ow’oku nsi.
5 Obwakabaka bwa Katonda bunaasinzirira wa okufuga? Lowooza ku kino, Yesu ali ludda wa? Oyinza okuba ng’ojjukira nti yawanikibwa ku muti n’attibwa, ate oluvannyuma n’azuukizibwa. Waayitawo akaseera katono, n’agenda mu ggulu. (Ebikolwa 2:33) N’olwekyo, Obwakabaka bwa Katonda buli mu ggulu. Eyo ye nsonga lwaki Baibuli ebuyita ‘Obwakabaka obw’omu ggulu.’ (2 Timoseewo 4:18) Wadde ng’Obwakabaka bwa Katonda buli mu ggulu, bujja kufuga ku nsi.—Okubikkulirwa 11:15.
6 Kiki ekifuula Yesu okuba Kabaka omulungi ennyo? Ensonga emu eri nti, talifa. Ng’eraga enjawulo eriwo wakati wa Yesu ne bakabaka b’ensi, Baibuli egamba nti ‘ye yekka atafa era atuula mu kitangaala ekitasemberekeka.’ (1 Timoseewo 6:16) Kino kiraga nti ebintu byonna ebirungi Yesu by’alikola bijja kuba bya lubeerera. Era tuli bakakafu nti bijja kuganyula abantu be.
7 Lowooza ku bunnabbi bwa Baibuli buno obwogera ku Yesu: “Omwoyo gwa Mukama gulibeera ku ye, omwoyo ogw’amagezi n’okutegeera, omwoyo ogw’okumanya n’okutya Mukama; n’okutya Mukama kw’alisanyukira: so taasalenga misango ng’okulaba kw’amaaso ge bwe kunaabanga, so taanenyenga ng’okuwulira kw’amatu ge bwe kunaabanga; naye anaasaliranga omwavu emisango gya nsonga, era anaanenyanga n’obutuukirivu olw’abawombeefu abali ku nsi.” (Isaaya 11:2-4) Ebigambo ebyo biraga nti Yesu yandibadde Kabaka mutuukirivu era afaayo ku bantu be yandifuze ku nsi. Wandyagadde omufuzi ng’oyo?
8 Ate era, Yesu tajja kufuga yekka mu Bwakabaka bwa Katonda. Waliwo abalala abajja okufuga naye. Ng’ekyokulabirako, omutume Pawulo yagamba Timoseewo: ‘Bwe tugumiikiriza, tulifuga naye.’ (2 Timoseewo 2:12) Yee, Pawulo, Timoseewo, awamu n’abeesigwa abalala Katonda abalonze okufuga ne Yesu mu Bwakabaka obw’omu ggulu. Bameka abanaafuna enkizo eyo?
9 Nga bwe kyalagibwa mu Ssuula 7 ey’akatabo kano, omutume Yokaana yafuna okwolesebwa mwe yalabira “Omwana gw’endiga [Yesu Kristo] ng’ayimiridde ku Lusozi Sayuuni, [ekifo ky’alina mu ggulu nga Kabaka] era wamu naye akasiriivu mu obukumi buna mu enkumi nnya, nga balina erinnya lye n’erinnya lya Kitaawe nga liwandiikiddwa ku byenyi byabwe.” Abo 144,000 be baani? Yokaana atugamba: “Abo be bagoberera omwana gw’endiga buli gy’agenda. Abo baagulibwa mu bantu okuba ebibala eby’olubereberye eri Katonda n’eri Omwana gw’endiga.” (Okubikkulirwa 14:1, 4) Yee, be bagoberezi ba Yesu Kristo abeesigwa abaalondebwa okufugira awamu naye mu ggulu. Oluvannyuma lw’okuzuukizibwa mu bulamu obw’omu ggulu, ‘baakufuga ku nsi’ nga bali wamu ne Yesu. (Okubikkulirwa 5:10) Okuviira ddala mu kiseera ky’abatume, Katonda azze alonda Abakristaayo abeesigwa okusobola okumalayo omuwendo gwa 144,000.
10 Abantu okufugibwa Yesu ng’ali wamu ne 144,000 kikolwa kya kwagala. Ekyo kiri kityo olw’okuba, Yesu amanyi embeera y’abantu era naye yabonaabonako. Pawulo yagamba nti Yesu ‘alumirwa wamu naffe mu bunafu bwaffe, era nti yakemebwa mu byonna nga ffe, so nga ye teyalina kibi.’ (Abaebbulaniya 4:15; 5:8) N’abo abagenda okufuga naye bayise mu kubonaabona era ne bagumiikiriza embeera enzibu. Okugatta ku ekyo, balwanyisizza obutali butuukirivu bwabwe era ne bagumiikiriza endwadde eza buli ngeri. Awatali kubuusabuusa, bajja kuba bategeera bulungi ebizibu by’abo abanaaba ku nsi!
OBWAKABAKA BWA KATONDA BUNAAKOLA KI?
11 Yesu bwe yagamba abayigirizwa be okusaba Obwakabaka bwa Katonda okujja, era yabagamba n’okusaba, Katonda by’ayagala bikolebwe ‘mu nsi.’ Katonda ali mu ggulu, era by’ayagala bulijjo bibadde bikolebwa bamalayika be abeesigwa mu ggulu. Naye, mu Ssuula 3 ey’ekitabo kino, twayiga nti malayika omubi yalekera awo okukola Katonda by’ayagala era n’aleetera Adamu ne Kaawa okwonoona. Mu Ssuula 10, tujja kuyiga ebisingawo mu Baibuli ebikwata ku malayika ono omubi ayitibwa Setaani Omulyolyomi. Setaani awamu n’ebitonde ebirala eby’omwoyo ebyamugoberera, ebiyitibwa badayimooni, byalekebwa okubeera mu ggulu okumala akaseera. N’olwekyo, mu kiseera ekyo, si bonna abaali mu ggulu nti baali bakola ebyo Katonda by’ayagala. Ekyo kyandikyuse ng’Obwakabaka bwe butandise okufuga. Yesu Kristo bwe yanditudde ku ntebe nga kabaka, yandirwanyisizza Setaani.—Okubikkulirwa 12:7-9.
12 Ebigambo eby’obunnabbi ebiddirira byogera ku ekyo ekyandibaddewo: “Ne mpulira eddoboozi eddene mu ggulu nga lyogera nti: Kaakano obulokozi buzze n’amaanyi n’obwakabaka bwa Katonda waffe, n’obuyinza bwa Kristo we: kubanga aloopa baganda baffe [Setaani] yasuulibwa, abaloopa mu maaso ga Katonda waffe emisana n’ekiro.” (Okubikkulirwa 12:10) Olabye ebintu ebibiri ebikulu ennyo ebyogeddwako mu lunyiriri olwo? Ekisooka, Obwakabaka obufugibwa Yesu Kristo butandika okufuga. Eky’okubiri, Setaani agobebwa mu ggulu n’asuulibwa ku nsi.
13 Ebintu bino ebibiri bivuddemu ki? Ku bikwata ku ebyo ebyaliwo mu ggulu tusoma: “Kale musanyuke eggulu n’abatuulamu.” (Okubikkulirwa 12:12) Yee, bamalayika abeesigwa mu ggulu basanyuka olw’okuba Setaani ne badayimooni be bagobeddwa mu ggulu, era nga buli ali mu ggulu mwesigwa eri Yakuwa Katonda. Waliyo emirembe n’obumu eby’olubeerera. Kati, Katonda by’ayagala bikolebwa mu ggulu.
14 Ate yo ensi ekwatiddwako etya? Baibuli egamba: “Zisanze ensi n’ennyanja: kubanga Omulyolyomi asse gye muli ng’alina obusungu bungi, ng’amanyi ng’alina akaseera katono.” (Okubikkulirwa 12:12) Setaani alina obusungu bungi olw’okuba yasuulibwa ku nsi era ng’alina akaseera katono. Olw’obusungu obwo obungi, aleeta ‘okubonaabona’ ku nsi. Tujja kuyiga bingi ebikwata ku ‘kubonaabona’ mu ssuula eddako. Nga tumaze okutegeera ebyo tuyinza okwebuuza, Obwakabaka buyinza butya okuleetera Katonda by’ayagala okukolebwa ku nsi?
15 Jjukira ekigendererwa kya Katonda eri ensi kye wayigako mu Ssuula 3. Mu Adeni, Katonda yalaga nti ekigendererwa kye kyali okufuula ensi eno olusuku lwe, nga mulimu abantu abatuukiridde ate nga tebafa. Setaani yaleetera Adamu ne Kaawa okwonoona, era ekigendererwa kya Katonda tekyatuukirira nga bwe yali ateeseteese. Wadde kyali kityo, ekigendererwa kya Katonda tekyakyuka. Yakuwa akyayagala ‘abatuukirivu okusikira ensi, era bagibeeremu emirembe gyonna.’ (Zabbuli 37:29) Era Obwakabaka bwa Katonda bwe bujja okutuukiriza ekyo. Mu ngeri ki?
16 Lowooza ku bunnabbi obuli mu Danyeri 2:44. Wagamba: “Mu mirembe gya bakabaka abo, Katonda ow’eggulu alissaawo obwakabaka, obutalizikirizibwa emirembe gyonna, so n’okufuga kwabwo tekulirekerwa ggwanga ddala: naye bulimenyaamenya era bulizikiriza obwakabaka obwo bwonna, era bunaabeereranga emirembe gyonna.” Kino kitutegeeza ki ku Bwakabaka bwa Katonda?
17 Okusooka, olunyiriri lulaga nti Obwakabaka bwa Katonda bwali bwa kussibwawo “mu mirembe gya bakabaka abo,” oba ng’obwakabaka obw’oku nsi bukyafuga. Eky’okubiri, lulaga nti Obwakabaka obwo bwa kubeerawo emirembe gyonna. Tebuliwangulwa era tewali gavumenti ndala eridda mu kifo kyabwo. Eky’okusatu, lulaga nti wajja kubaawo olutalo wakati w’Obwakabaka bwa Katonda n’obwakabaka obw’omu nsi. Obwakabaka bwa Katonda bwe bujja okuwangula. Oluvannyuma lwa byonna, ye gavumenti yokka ejja okufuga abantu. Olwo abantu bajja kuba wansi w’obufuzi obusingayo obulungi.
18 Baibuli eyogera bingi ku lutalo olunaaba wakati w’Obwakabaka bwa Katonda ne gavumenti z’abantu. Ng’ekyokulabirako, eyigiriza nti ng’enkomerero egenda esembera, bamalayika ababi bajja kulimba “bakabaka b’ensi zonna.” Nga balina kigendererwa ki? “Okubakuŋŋanya [ba kabaka] eri olutalo olw’oku lunaku olukulu olwa Katonda, Omuyinza w’ebintu byonna.” Bakabaka b’ensi bajja kukuŋŋanyizibwa “mu kifo ekiyitibwa mu Lwebbulaniya Kalu-Magedoni.” (Okubikkulirwa 16:14, 16) Okusinziira ku ebyo ebyogeddwako mu nnyiriri ezo ebbiri, olutalo olunaasembayo wakati wa gavumenti z’abantu n’Obwakabaka bwa Katonda luyitibwa Kalu-Magedoni.
19 Obwakabaka bwa Katonda bunaatuukiriza ki okuyitira mu Kalu-Magedoni? Nate, lowooza ku kigendererwa kya Katonda eri ensi. Yakuwa Katonda yalina ekigendererwa ensi eno ebeere olusuku lwe, ng’erimu abantu abatuukiridde abamuweereza. Lwaki ensi si lusuku lwa Katonda kati? Okusooka byonna, tuli boonoonyi, tulwala, era tufa. Kyokka, mu Ssuula 5 twayiga nti Yesu yatufiirira tusobole okuba abalamu emirembe gyonna. Oyinza okuba okyajjukira n’ebigambo ebiri mu Njiri ya Yokaana: “Katonda bwe yayagala ensi bw’ati, n’okuwaayo n’awaayo Omwana we eyazaalibwa omu yekka, buli muntu yenna amukkiriza aleme okubula, naye abeere n’obulamu obutaggwaawo.”—Yokaana 3:16.
20 Ensonga endala eri nti, abantu abasinga obungi bakola ebintu ebibi. Balimba, babba, era bakola eby’obugwenyufu. Tebaagala kukola ebyo Katonda by’ayagala. Abantu abakola ebintu ng’ebyo bajja kuzikirizibwa ku lutalo lwa Katonda Kalu-Magedoni. (Zabbuli 37:10) Ate era, ensonga endala eviirako Katonda by’ayagala obutakolebwa mu nsi eri nti, gavumenti tezikubiriza bantu kubikola. Era gavumenti nyingi tezifuga bulungi. Baibuli eyogera kaati: ‘Omuntu afuga muntu munne olw’okumukola obubi.’—Omubuulizi 8:9.
21 Oluvannyuma lwa Kalu-Magedoni, abantu bajja kuba wansi wa gavumenti emu, Obwakabaka bwa Katonda. Obwakabaka obwo bujja kukola ebyo Katonda by’ayagala era buleete n’emikisa mingi. Ng’ekyokulabirako, bujja kujjawo Setaani ne badayimooni be. (Okubikkulirwa 20:1-3) Okuyitira mu Ssaddaaka ya Yesu abantu abeesigwa bajja kuba nga tebalwala era nga tebafa. Abantu bajja kubeerawo emirembe gyonna. (Okubikkulirwa 22:1-3) Ensi ejja kufuulibwa olusuku lwa Katonda. N’olwekyo, Obwakabaka bwa Katonda bujja kusobozesa ebyo Katonda by’ayagala okukolebwa ku nsi, era busobozese n’erinnya lya Katonda okutukuzibwa. Kino kitegeeza ki? Kitegeeza nti wansi w’Obwakabaka bwa Katonda buli muntu ajja kuwa erinnya lya Yakuwa ekitiibwa.
OBWAKABAKA BWA KATONDA BUNAATUUKIRIZA DDI EBYO KATONDA BY’AYAGALA KU NSI?
22 Yesu bwe yagamba abagoberezi be okusaba nti, “Obwakabaka bwo bujje,” kya lwatu mu kiseera ekyo Obwakabaka bwali tebunnajja. Yesu bwe yagenda mu ggulu bwajjirawo? Nedda, kubanga Peetero ne Pawulo baagamba nti nga Yesu amaze okuzuukira, obunnabbi obuli mu Zabbuli 110:1 bwatuukirira ku ye: “Mukama agamba Mukama wange nti Tuula ku mukono gwange ogwa ddyo, okutuusa lwe ndifuula abalabe bo entebe y’ebigere byo.” (Ebikolwa 2:32-34; Abaebbulaniya 10:12, 13) Waaliwo ekiseera eky’okulinda.
23 Okulindirira kwandimaze bbanga ki? Mu kyasa 19, abayizi ba Baibuli baabalirira nti ekiseera ekyo eky’okulinda kyandikomye mu 1914. (Ku bikwata ku mwaka guno, laba, Ebyongerezeddwako.) Ebintu ebizze bibaawo mu nsi okuva mu 1914 bikakasa nti okubalirira okwo okw’abayizi ba Baibuli kwali kutuufu. Okutuukirizibwa kw’obunnabbi bwa Baibuli kulaga nti mu 1914, Kristo yafuuka Kabaka era Obwakabaka obw’omu ggulu ne butandika okufuga. N’olwekyo, tuli mu ‘kaseera ako akatono’ Setaani k’asigazza. (Okubikkulirwa 12:12; Zabbuli 110:2) Era tuyinza okuba abakakafu nti, mangu ddala Obwakabaka bwa Katonda bujja kutuukiriza Katonda by’ayagala ku nsi. Gano si mawulire malungi? Okkiriza nti matuufu? Essuula eddako ejja kukuyamba okulaba nti ddala Baibuli eyigiriza ebintu ng’ebyo.
BAIBULI KY’EYIGIRIZA
- Obwakabaka bwa Katonda ye gavumenti ey’omu ggulu efugibwa Yesu Kristo era abantu 144,000 be bajja okufuga naye.—Okubikkulirwa 14:1, 4.
- Obwakabaka bwatandika okufuga mu 1914, era okuva mu kiseera ekyo Setaani yagobebwa mu ggulu n’asuulibwa ku nsi.—Okubikkulirwa 12:9.
- Mangu ddala Obwakabaka bwa Katonda bujja kuzikiriza gavumenti z’abantu era ensi efuuke Olusuku lwa Katonda.—Okubikkulirwa 16:14, 16.
Ebibuuzo
1. Ssaala ki emanyiddwa ennyo gye tugenda okwekenneenya?
2. Bintu ki ebisatu Yesu bye yayogerako ng’ayigiriza abayigirizwa be okusaba?
3. Biki bye twetaaga okumanya ku Bwakabaka bwa Katonda?
4. Obwakabaka bwa Katonda kye ki, era Kabaka waabwo y’ani?
5. Obwakabaka bwa Katonda bunaasinzirira wa okufuga, era bunaafuga wa?
6, 7. Kiki ekifuula Yesu okuba Kabaka omulungi ennyo?
8. Baani abanaafuga ne Yesu?
9. Abo abanaafuga ne Yesu bali bameka, era Katonda yatandika ddi okubalonda?
10. Lwaki abantu okufugibwa Yesu ng’ali wamu ne 144,000 kikolwa kya kwagala?
11. Kiki Yesu kye yagamba abayigirizwa be okusaba ku bikwata ku ebyo Katonda by’ayagala?
12. Bintu ki ebibiri ebikulu ennyo ebyogeddwako mu Okubikkulirwa 12:10?
13. Biki ebivuddemu Setaani bw’agobeddwa mu ggulu?
14. Biki ebivuddemu Setaani bw’asuuliddwa ku nsi?
15. Ekigendererwa kya Katonda eri ensi kye kiruwa?
16, 17. Danyeri 2:44 woogera ki ku Bwakabaka bwa Katonda?
18. Olutalo olunaabeera wakati w’Obwakabaka bwa Katonda ne gavumenti z’abantu luyitibwa lutya?
19, 20. Bintu ki ebiviiriddeko Katonda by’ayagala obutakolebwa ku nsi leero?
21. Obwakabaka bwa Katonda bunaasobozesa butya ebyo Katonda by’ayagala okukolebwa ku nsi?
22. Lwaki tugamba nti Obwakabaka bwa Katonda tebwajja nga Yesu akyali ku nsi oba amangu ddala nga yakazuukira?
23. (a) Obwakabaka bwa Katonda bwatandika ddi okufuga? (b) Kiki ekinaayogerwako mu ssuula eddako?


text:
EBYONGIRWEHO
Mikaeri Maraika Omukuru Nuwe Oha?
EKIHANGIRWE eky’omwoyo ekyetwa Mikaeri tikibazibwaho muno omu Baibuli. Kyonka obw’abazibwaho, aba aina eky’akukora. Omu kitabu kya Danieri, Mikaeri narwana n’abamaraika ababi; omu bbaruha ya Yuda nahakana na Setani; kandi omu Okusuku’rwa narwana n’Omuhangirizi n’abadaimoni be. Omu kurwani’ra obulemi bwa Yahwe narwanisa abanyanzigwa ba Ruhanga, Mikaeri ahikanira kimu nibara lye erikumanyisa, “Noha ali nka Ruhanga?” Baitu Mikaeri nuwe oha?
Obundi abantu baba n’amabara agakukira omu limu. Nk’eky’okurorraho, Yakobo amanyirwe nka Isareri, kandi omukwenda Petero nka Simoni. (Okubanza 49:1, 2; Matayo 10:2) Omu mulingo nugwo gumu Baibuli eyoleka ngu Mikaeri, ibara erindi erya Yesu Kristo, eri yayetwaga atakazairwe omu nsi n’obu yagarukire omuiguru. Ka turole obulyo kuruga omu byahandiikirwe nambere tukusigiki’ra kugamba tutyo.
Maraika Omukuru. Ekigambo kya Ruhanga kibaza hali Mikaeri “maraika omukuru.” (Yuda 9) Ekigambo kinu kimanyisa “mukuru w’abamaraika.” Wetegereze ngu Mikaeri nayetwa mukuru w’abamaraika. Kinu kikwoleka ngu haloho maraika ow’omulingo gunu omu wenka. Omu Baibuli ekigambo “mukuru w’abamaraika” kyoleka ngu ali maraika omu wenka hatali baingi. Kandi, Yesu nuwe akwatanizibwa n’obukuru bunu. Nirubaza hali Mukama waitu Yesu Kristo ayahumbwirwe, 1 Abasesalonika 4:16 rugamba: “Baitu Mukama waitu wonyini alisirimuka kuruga omuiguru, nokugambira haiguru niraka lya maraika omukuru.” Iraka lya Yesu hanu likubazibwaho nka iraka lya maraika omukuru. Nahabwekyo ekyahandiikirwe kinu nikimanyisa ngu Yesu wonyini nuwe Mikaeri, maraika omukuru.
Omukuru w’ihe. Baibuli egamba ngu: “Mikaeri n’abamaraika be nibaramaga kurwana n’ekijoka.…nabamaraika bakyo.” (Okusuku’rwa 12:7) Nahabwekyo, Mikaeri nuwe mwebembezi w’ihe ry’abamaraika abesigwa. Okusuku’rwa nakwo kusoborra Yesu nk’omwebembezi w’ihe ry’abamaraika abesigwa. (Okusuku’rwa 19:14-16) N’omukwenda Paulo amubazaho ati: “Mukama waitu Yesu” na ‘bamaraika b’amaani ge.’ (2 Abasesalonika 1:7) Nahabwekyo Baibuli ebaza ha Mikaeri hamu “nabamaraika be” na Yesu hamu “nabamaraika be.” (Matayo 13:41; 16:27; 24:31; 1 Petero 3:22) Okusigiki’ra nkoku hataroho hali ekigambo kya Ruhanga kyolekera ngu haroho amahe g’emirundi ebiri aga bamaraika abesigwa omuiguru—erimu niryebemberwa Mikaeri kandi erindi Yesu—kikweyoleka kurungi ngu Mikaeri tali ondi kwihaho, nuwe Yesu Kristo ali omu kikaro eky’omuiguru.*
* Ebikukiraho ebikwoleka ngu ibara Mikaeri ly’omwana wa Ruhanga osobora kubisanga omu kitabu ekya Insight on the Scriptures Omuzingo 2, empapura 393-4, ekyatiirwe Abakaiso ba Yahwe.


text:
Xinjiang- Beijing, China
GAVUMENTI ya China egaanye abakozi baayo Abasiraamu okwenyigira mu kisiibo ky'omwezi omutukuvu ogwa Ramadhan ng’egamba nti ekyo kikontana n’amateeka agafuga eggwanga lino.
Ekiragiro ekyayisiddwa ku Bozhou Radio ne TV University ebiddukanyizibwa Gavumenti kyategeezezza nti omukozi wa Gavumenti yenna, munnakibiina kya Communisty Party of China, ekiri mu buyinza, abasomesa n'abavubuka bonna tebakkirizibwa kwenyigira mu kisiibo!
“Tujjukiza buli muntu nti tewali akkirizibwa kwenyigira mu kisiibo kya Ramadhan,” ekirangiriro bwe kyategeezezza ne kyongerako nti kino kyabadde kiragiro okuva waggulu.
Wabula wadde nga China ezze eziyise ekiragiro ekigira Abasiraamu mu kitundu kino obuteenyigira mu kisiibo, omuwendo gw'Abasiraamu gweyongera kukula.
Abantu 45 ku buli 100 ab’eggwanga lya Uighur, Basiraamuabawedde emirimu! Ekitundu kino kyali nsi eyeetongodde ng’eyitibwa East Turkestan kyokka China n’ekyekomya mu 1949 era n’esenzaayo ab’eggwanga lya Han ababoola n'okusosola aba Uigir olw'eddiini yaabwe.
Wabula abantu abalala abatalina kakwate na Gavumenti naddala abagwira bakkirizibwa okusiiba era buli kawungeezi wabaawo okwejaga ku muzikiti omunene mu kibuga ekikulu Beijing ng'Abasiraamu abagwira basiibulukuka.


text:
Bya Williams DAVID KIBANGA
Lwamukaaga mu gw'omukwano
Cranes - Eastern Region, Soroti.
July 19 mu za Afrika:
Cranes - Mauritania
WADDE wandisuubidde omutendesi wa Cranes, Micho Sredojevich okuba omusanyufu olwa Equatorial Guinea okugobwa mu mpaka za Afrika n'esikizibwa Mauritania, mwennyamivu olw'obuzibu obuyinza okubaawo singa banyooma Mauritania.
Ku Lwokuna, CAF yagobye Equatorial Guinea mu mpaka z'okusunsulamu abalizannya empaka za Afrika omwaka ogujja olw’okuzannyisa muzannyi atakkirizibwa.
Mauritania yawaabira Equatorial Guinea (eyali egiwandudde mu mpaka zino) mu CAF olw’okuzannyisa Omucameroon Thierry Fidieu Tazemeta mu mupiira gwe baasooka okuzannya e Mauritania.
CAF yagambye nti Equatorial Guinea yalemeddwa okuleeta obujulizi obulaga nti Tazemeta nzaalwa y'e Equatorial Guinea n’egigoba mu mpaka sso nga yali eggyeemu Mauritania ku mugatte gwa ggoolo 3-1.
Micho akyusa bukodyo:
"Wadde Equatorial Guinea yali eggyeemu Mauritania, tekitegeeza nti (Mauritania) nnyangu kuba erina bapulofeesono bangi," Micho bwe yategeezezza.
Micho yayongeddeko nti wadde ng’abadde ttiimu agitegekedde Eqautorial Guinea, alina essuubi nti ebbanga eribulayo limala okwetegekera Mauritania.
"Obukodyo mbadde nsinze kubwesigamya ku Equatorial Guinea naye tukyalinawo akadde okukola enkyukayuka ezituyamba ku Mauritania." Micho bwe yayongeddeko.
Cranes yaakwegezaamu e Soroti
Leero (Lwamukaaga), Cranes eri mu Buvanjuba bwa Uganda okuzannya ogw'omukwano n'abazannyi abaasunsuddwa mu kitundu kino mu kkampeyini ya Cranes na mutima eyawomwamu omutwe FUFA ne kkampuni ya Nile Breweries.


text:
Bya LWANGA KAMERE
Ku Lwomukaaga;
Mawokota - Ssingo
MINISITA w'emizannyo e Mmengo Henry Moses Ssekabembe asazeewo nti Essaza lye Mawokota ne Ssingo be bagenda okuzannya fayinolo y'omwaka guno ku Lwomukaaga, e Nakivubo.
Akakiiko akateekateeka empaka zino akakulirwa Mukwenda Godfrey Mbalire kaasooka kulangirira nti omupiira gwa Buluuli ne Mawokota ogwayiika guddibwemu kisaawe e Wankulukuku.
Omupiira gwayiika oluvannyuma lw'abawagizi ba Buluuli okweyia mu kisaawe.
Kyokka Mawokota ne yeekubira enduulu ewa minisita eyakizuula nti omupiira gwali tegisaanidde kuddibwamu.
Mawokota yayiseemu ku mugatte gwa ggoolo 1-0 ate Ssingo ku (3-1). Ssaabasajja yasimye okuggaalawo empaka zino mu butongole.


text:
Bya FAHAMI WASSWA
DAN Kato, omuserikale wa poliisi y’ebidduka e Wandegeya yakwatiddwa mu bubbi bw’emmotoka!
Kato ne banne abalala babiri baapangisa sipensulo ey’ekika kya Noah e Kasese babatwale e Fort Portal, bwe baatuuka mu kkubo ne bamwefuulira nga bagaala okugimubbako.
Kato ono era bofiisa ba Kaliisoliiso baamukwata lubona mu November wa 2013 ng’alya enguzi ya 10,000/- okuva ku muvuzi wa bodaboda.
Omusomi wange, obadde okimanyi nti ennaku zino abaserikale ba poliisi bangi baafuuka bamenyi b’amateeka? Ye wali okyetegerezza nti emisango mingi gifa olw’okuba abakulu bano beekobaana n’abagizzizza okuvuvunga obujulizi?
Eyali DPC w’e Mukono, James Peter Aurien ali mu kkomera e Luzira lwa kutemula mukazi.
Ensangi zino, owapoliisi bw’ayingira mu maka go osooka kweraliikirira oba taakomewo kawungeezi okubba ttivvi oba ebya malidaadi by’asanzeemu! Sso nga bofiisa be bamu etteeka bwe liwa obuvunaanyizibwa okukuuma abantu n’ebyabwe!
E Kalangala, Abraham Bbale akola ku nkolagana ya poliisi n’omuntu wabulijjo naye yakwatiddwa lwa kwekobona n’Omugirimani Bernhard Glaser eyakwatibwa olw’okusobya ku baana be yatwala okuyamba!
Bbale yasangibwa mu maka g’Omuzungu nga kiteeberezebwa nti yali amulabula adduke ekikwekweto ekyali kizze okumuyoola!
Owapoliisi okusangibwa mu bumenyi bw’amateeka oba okusiiwuuka empisa tekikyewuunyisa nnyo. Lipoota y’ ekitongole kya Special Investigative Unit (SIU) ey’omwaka guno eraga nti abapoliisi 70 be baloopeddwa emyezi esatu egiyise olw’okusiiwuuka empisa.
Aduumira Poliisi mu Kampala, Felix Kaweesi yasibye abapoliisi abaalekeredde emirimu gyabwe
ku Northern Bypass.
Beata Chelimo, akulira SIU agamba nti ku bano 40 fayiro zaabwe ziri wa Ssaabawaabi wa Gavumenti ate sso ng’abamu bamaze okuvunaanibwa era ne batwalibwa e Luzira.
Emisango abapoliisi gye basinga okuzza mulimu; okubba n’okwekobaana n’ababbi, okubuza ebujulizi mu misango, obukuluppya, okulagajjalira emmundu n’emirimu gyabwe, okulya enguzi, okutulugunya abantu naddala gye baba bagenze okukwasisa amateeka, okutulugunya abakozi b’awaka, okwenyigira mu butabanguko mu maka gaabwe n’ebirala.
Naye ng’obuzibu bwa poliisi okuzza emisango bweyongera buli olukya. Mu May wa 2013, omubaka omukazi ow’e Arua, Christine Abia Bako, poliisi y’e Wandegeya bwe yamusanga ng’azzizza omusango gwa tulafiki yali emusaba enguzi sso nga ye yali akkirizza okuwa engassi eya 40,000/- ng’etteeka bwe liragira.
Bwe yagenda ku poliisi e Wandegeya okuwaabira abapoliisi abaali bamulyako enguzi, baagaana okumuggyako sitaatimenti nti talina musango gw’awaaba!
Kino kyawaliriza eyali akulira poliisi y’e Wandegeya, Gerald Byensi okukwata abapoliisi bonna abaali ku paatulo olunaku olwo!
LWAKI ABAPOLIISI BASIIWUUSE EMPISA
Abantu abamu balowooza nti polisi esasulwa ssente ntono, abalala bagamba nti akanyigo k’ebyenfuna bwe kazinzeeko buli Munnayuganda, abalina obuyinza ng’aba poliisi ne basalawo okukozesa obuyinza buno okufunayo ku ssente.
Muhumuza yatendekebwa bapoliisi kyokka abadde abba abantu ku Kaleerwe
n’emiriraano.
Ronald Katende omutuuze w’e Kazo agamba nti ekivuddeko poliisi okusiiwuuka empisa ze ssente entono ze bafuna.
Owapoliisi asembayo okufuna ssente entono afuna 307,000/-, zino zibeera ntono bw’ogeraageranya n’ebyetaago by’ennaku zino era okusinziira ku Katende, kye bava balya ennyo enguzi.
“Oluusi omusaala gwabwe gulwayo nnyo, ebiseera ebimu kitwala emyezi esatu okubasasula, kale omuntu alina obuvunaanyizibwa omusuubira kubaawo atya?,” bw’abuuza.
Kyokka June Nalubowa, omutuuze e Bwaise agamba nti abapoliisi abamu tebakuzibwa sso nga baasoma, bano be bagezaako okujeema n’okukola ebutabasuubirwamu!
“Ennaku zino bw’oyingira poliisi ng’olina diguli bakuwa amayinja asatu. Kale omuserikale alina obumanyirivu ng’aludde mu poliisi lwaki takwatibwe ensaalwa ng’alabye ku kino?,” Nalubowa bw’abuuza.
Kyokka ate abalala mululu gwabwe gwe gususse. DPC Byensi yategeeza gye buvuddeko nti abaserikale abamu bava mu bitundu gye babasindise ne bagenda bazza emisango awalala. Okugeza, Abaserikale abaali balya enguzi ku mubaka Bako baali basindikiddwa mu bitundu by’e Bwaise, Lower Mulago ne ku Bbiri; kyokka baabakwatira Wandegeya!
Omwaka oguwedde, RPC wa Kampala Metropolitan South, Moses Kafeero yayimirizaako ku DPC w’e Kabalagala, Bashir Ssempala lwa kuva ku mirimi ye ne yeddira eka!
Owapoliisi Okum Osbert naye yakwatibwa lwa kulya nguzi ku Mukwano akeedi.
BAKOLAGANA N’ABABBI
E Nansana gye buvuddeko, abapoliisi baakwatiddwaayo lwakukolagana n’ababbi okunyaga ekiro. Era omu ku bapoliisi yakubwa amasasi omwaka oguwedde nga bamusanze mu bubbi!
E Luweero omwezi guno, DPC waayo Godfrey Ninsiima , yakutte owapoliisi Cpl. Hussein Ssewaka nti y’omu ku bakulira ekibinja ky’ababbi ekyekazaako erya ‘B13’ ekirina amakanda mu Galuweero Zooni mu Luweero Town Council.
‘Tubadde tumulondoola okumala ebbanga, era abadde akozesa abajaasi n’ekibinja ky’ababbi kino okunyaga,” Ninsiima bwe yagambye. Abapoliisi abalala be batendeka okuyambako okukuuma ebitundu ate be beefuulira abantu ne bababba.
E Kaleerwe mu Kibe zooni, poliisi gye buvuddeko yakutte Justice Muhumuzza, gwe baatendeka abayambeko okukwata abamenyi b’amateeka, kyokka ne yeefuula n’afuna n’ebyambalo by’amagye era abadde atigomya Kawempe yonna.
Ababbi ba ssimu, laptop, abaagala okusengula abantu ku ttaka bonna bakolagana na poliisi.
“Bwe bakubbako ssimu, owapoliisi okuginoonya akusaba ssente, bodaboda ze bakwata bafuba okukulemesa bazitwale n’emmotoka ze bapaakinga ku poliisi era bofiisa bakola ekisoboka ne bazisigaza, obwo si bubbi?,” Hamza matovu ow’e Bweyogerere bw’abuuza.
Francis Olugu omumyuka w’akulira SIU, agamba nti kituufu waliwo obumenyi bw’amateeka n’obusiiwuufu bw’empisa mu poliisi naye ekitongole kigezaako okubulwanyisa.
“Tuzudde obugayaavu mu bakozi bannaffe nga bano mu kifo ky’okukola emirimu badda mu kulya nguzi era abo abakwatibwa tutegeka fayiro zaabwe kuzitwala mu offisi ya Ssaabawaabi wa Gavumenti bavunaanibwe” Olugu bw’agamba.
Agamba, omuntu okufuna ssente entono tekiyinza kukuviirako kusiiwuuka mpisa.
“Omulimi talina ssente za musaala z’abeera asuubira ate n’oluusi balima ne bitadda naye nga tebeenyigira mu bubbi?
Obwo buba busiwuufu bwa mpisa,” Olugu bw’agamba.
Agattako: Tutujja kuttira liiso ku muserikale yenna naddala abo abeenyigira mu kulya enguzi kubanga ate abo be bavaako abalala okukwatibwa nnamuginga.
Ate abantu bakimanye nti okukuzibwa mu poliisi tekuli nnyo ku buyigirize bwa muntu wabula, enkola ye ey’emirimu y’evaako okukuzibwa.
Singa owapoliisi akuzzaako omusango oyinza okumuwaabira ku poliisi mu bakaama be, mu kitongole kya Professional Standards Unit (PSU), mu Uganda Human Rights Commission oba mu kkooti kubanga nabo bantu era amateeka gabakwatako.
ETTEEKA KYE LIGAMBA
Okusinziira ku tteeka nnamba 28 mu kitabo ky’amateeka agafuga poliisi mu Ssemateeka wa Uganda, singa owapoliisi asingibwa omusango, ayinza okugobwa mu poliisi, okuwozesebwa mu mbuga z’amateeka, okuggyibwako amayinja, okuwa engassi etasukka ebitundu 30 ku 100 eby’omusaala gwe.


text:
- Omwaka mulamba ogwa Katikkiro Mayiga
- Azimbye Amasiro, agasse Obuganda n’okunyweza enkolagana ya Gavt. ne Mmengo
- Mayiga ye Katikkiro wa Buganda ow’enkulaakulana
- ‘Buganda tekyetaaga Katikkiro wa ntalo’
- Mayiga y’ani?
- Ebigambo bya Mayiga ebitajja kwerabirwa
GUWEZE omwaka bukya Katikkiro wa Buganda Charles Peter Mayiga aweebwa obukulembeze buno. Obwakatikkiro yabulya nga May 13, 2103 n’asikira Ying. JB Walusimbi. EDWARD SSERINNYA alaze ebirungi Mayiga by’akoledde Buganda mu mwaka gumu gwokka nga Katikkiro.
Okulondebwa kwa Charles Peter Mayiga kwasanyusa abantu bangi naddala abavubuka, kuba kwalinga okutuukiriza Beene kye yayogeranga nti guno omulembe gwa bavubuka.
Mayiga musajja mwogezi ateerya ntama, era azze yeeyoleka ng’omukungu wa Kabaka ‘nnaamwatulira’, atatya kwogera Buganda by’eyagala.
Mayiga nga yaakakwasibwa Ddamula nga May 29 2013 ku Wankaaki w’Olubiri lw’e Mmengo.
Ebyaffe
Okuva Obwakabaka buzzibwawo mu 1993, Mmengo n’ebikonge mu Bugandfa bizze biyimbirira okuzza ebintu bya Buganda ebyanyagibwa Gavumenti eya wakati mu 1966 ebimanyiddwa ng’Ebyaffe.
Era ne mu nsonga ssemasonga, Katikkiro Mayiga ze yawandiikako mu kitabo kye ‘Buganda ku Ntikko’, ensonga y’ebintu bino ebyanyagibwa agissaako essira n’akuba omulanga nti ne bwe bitalidda ku mulembe guno, abaana n’abazzukulu basigale nga babirwanirira.
Abaganda baagenda mu nsiko okuyamba ku bayeekera ba Museveni lwa kaweefube w’okuzza ebintu bino.
Wadde Ebyaffe byatandika na kuzzaawo Bwakabaka mu 1993, okuzza Olubiri n’ekizimbe kya Bulange, naye Buganda yasigala ebanja Gavumenti ettaka okuli ery’Embuga z’Amasaza n’Amagombolola n’ettaka eddala.
Newankubadde nga wabaddewo enteeseganya okuviira ddala mu gya 1990, naye toyinza kulemwa kussa buwanguzi buno ku Mayiga kuba ebyapa 213 biddiziddwa ku mulembe gwe ate nga n’ebirala bijja.
Bukya Mayiga afuuka Katikkiro, obwannalukalala obubadde bulagibwa abakungu ba Gavumenti abamu n’ab’e Mmengo bukendeeredde ddala, era enkolagana wakati wa Mmengo ne Kampala eri yaddeyadde sso nga kyali tekisuubirwa.
Mayiga ye Katikkiro wa Buganda ow’enkulaakulana
Ku mulembe Omutebi, Mayiga ye Katikkiro asoose mu mwaka ogumu gwokka okwetooloola Amasaza ga Buganda kumpi kugamalako.
W’osomera bino ng’asigazza Ssese ne Buvuma gokka!Obubaka obuzimba bw’agenze awa yonna gy’ayise bulina kye buyambye okukyusa obulamu bw’abantu ba Beene.
Kino kyongedde okukuuma obumu bwa Buganda, buli omu ne yeeraba ng’alina ky’ayambye mu kukulaakulanya Buganda n’aggyawo endowooza egamba nti e Mmengo ya bantu bamu.
Pulezidenti Museveni yajja ku mikolo gya Kabaka omwaka oguwedde mu myaka 10.
Okuzimba Amasiro
Okuva Amasiro lwe gaakwata omuliro mu March wa 2010, okugazzaawo kubadde kujjudde entalo n’okusika omuguwa era ng’omulimu gwayimirira.
Mayiga bwe yajja ku Bwakatikkiro yagukumamu omuliro bwe yagunjawo enkola ey’okusonda ettoffaali era naawe bw’oyitako e Kasubi nga wasonda ettoffaali tolema kuvaayo na kamwenyumwenyu. Takomye ku kuzzaawo Masiro gokka, wabula agazimbyeko ne bbugwe.
Amasiro g’e Wamala nago gawedde okusereka, bino byonna bibala bya Mayiga era ebijja okutumbula obulambuzi mu Buganda singa bikwatibwa mu ngeri ennungi.
Mayiga bw’abadde atambula mu Masaza ga Buganda, era ng’asonda ssente eziri mu bukadde 100 n’omusobyo mu kiseera nga ssente zibuze, ng’oyinza okwebuuza nti abalala abaamusooka baali balinda ki?
Bulange Plaza
Abantu amaaso babadde bakyagatadde ku Masiro, ate Mayiga n’akyusa obuufu n’atandika okumaliriza Bulange Plaza, ekizimbe ekimaze emyaka egisoba mu 35 nga tekikwatiddwaako, kyokka nga kati batandise okuzimba okukimaliriza. Bwe kinaaba kiwedde kijja kugaziya ennyingiza ya Mmengo, eyongere okutuusa obuweereza mu bantu ba Ssaabasajja.
Enkaayana mu Bika
Mu mwaka gwe gumu, Mayiga asisinkanye Abempologoma n’Abempeewo era n’abaga ku ntegeka z’okutereeza enkaayana mu bukulembeze bw’Ekiba bino.
Agasseeko okubakubiriza okuwandiisa ebyobugagga by’Ebika, okukozesa ettaka ly’Ebika ng’entabiro y’enkulaakulana mu Bika n’okukubiriza buli Mutaka ow’akasolya okukunga abazzukulu beekolemu ebibiina by’obwannakyewa buli Kika kibeeko kye kikola.
Ebitundu ebirala
Mayiga okutuuka okugenda mu Ankole mu February w’omwaka guno n’atakoma kutuukayo wabula n’afunayo n’ettoffaali erisoba mu bukadde 80, ate mu April n’ayolekera Busoga nayo n’afunayo obukadde 60, kabonero akalaga nti abantu bonna Bannayuganda era singa wabaawo ekiguddewo mu kitundu ekimu buli Munnayuganda alina okudduukirira.
Mayiga bwe yatema oluwenda olutwala Ssaabasajja e Bugerere mu November w’omwaka oguwedde yalaga akabonero nti mu Buganda ffenna tukolagana, tewali asosolwa era abaayo basanyufu okulaba ku Ssaabasajja.
Mu mwaka gwa Mayiga talaze ludda, ayanirizza buli omu era bannabyabufuzi bangi okuva ku njuyi ez’enjawulo akolaganye nabo bulungi.
Minisita w’ensonga z’omunda Gen. Aronda Nyakairima kuno kwe yasinzidde okumusaba okukunga Abaganda okwewandiisa bafune densite z’eggwanga.
Mayiga y’asoose okugatta Pulezidenti Museveni ne Kabaka Mutebi kumpi mu myaka 10, era Museveni yaliwo ku mikolo gy’Amatikkira ag’omulundi ogwa 20 mu Lubiri e Mmengo.
Muzibwazaalampanga e Kasubi eneetera okuggwa.
‘Buganda tekyetaaga Katikkiro wa ntalo’
Omuwabuzi wa Pulezidenti ku nsonga z’ebyobufuzi, Kintu Musoke: Avudde ku kukaayana obukaayanyi n’akola ku nsonga ate n’azituukiriza kale kano kabonero ak’enkukunala nti obukulembeze bwe bulina gye butwala Buganda ne Uganda okutwaliza awamu. Agendere awo.
Eyaliko Ssaabawolereza wa Buganda, Godfrey Lule: Mu by’enkulaakulana ndi musanyufu kubanga Katikkiro akubirizza abantu okukola basobole okwekulaakulanya. Era mbasaba amagezi g’abawa bagende nago mu maaso. Era ndi musanyufu olw’okuzzaawo Amasiro. Nze mmusabira mikisa gyokka asobole okuwangaala n’okwongera okuweereza.
Eyaliko Katikkiro wa Buganda Jehoash Mayanja Nkangi: Mayiga akola omulimu muyitirivu nnyo, kuba ekirungi akwata ku bintu nga bwe bitambula ate n’abiddiring’anya bulungi ng’akulemeza ebikulu. Okusooka Amasiro kyali kirungi nnyo, wabula akutte ku nsonga bw’atandise ekizimbe kya Bulange Plaza ekibadde kimaze ebbanga nga kikonedde awo.
Abantu nsaba tumwongere amaanyi n’abo b’akola nabo bakolagane bulungi, buli kimu tujja kukituukako. Ebyaffe okudda nakyo kikulu, era tukwate mpola byonna bijja kudda, mmusabira mikisa gyokka.
Eyali Ssaabalabirizi Mpalanyi Nkoyoyo: Omulimu mulungi gw’akola, eggulo nnayiseeko ku kizimbe kya Bulange Plaza naye olabira ddala nti waliwo ekigenda mu maaso era omulimu nga si mwangu naye ng’agukola. Akoze bulungi kuba akoze mu bwangu ate nga naffe bulijjo kye tukubiriza abantu nti buli ky’okola kola mangu. Kale okuggyako okumukwasa Katonda okumwongera obuvumu n’amaanyi okukola sirina kirala kye nnyinza kukola.
Eyali Katikkiro wa Uganda Polof. Apolo Nsibambi: Omanyi okukola si kyangu, bw’otokola bakugaya ate bw’okola bakuwalana.
Naye ndi musanyufu okuba nga Katikkiro Mayiga akoze, ago ge mazima. Ekirala azzizzaawo enkolagana ya Buganda ne gavumenti eya wakati, ekitabaddeewo era enkolagana eno nnungi okugenda mu maaso. Musabira yeeyongere okubeera ow’eggonjebwa kuba Katonda y’amusobozesezza okukola byonna by’atuuseeko.
Ekirala asobodde okusonda ensimbi ne zikola ebintu naawe by’olabako n’amaaso go. Kirungi nti alina obumanyirivu, era ebintu by’akola abimanyi, tagwamu bigwe kuba e Mmengo aluddeyo.
Ekikulu mu byonna alina okukolagana ne banne ebintu bijja kumwanguyira kuba olumu okukola omu ate okoowa nnyo!
Mayiga y’ani?
- Charles Peter Mayiga, looya omutendeke ate amanyi ebyafaayo n’ennono za Buganda.
- Azaalibwa Ssaalongo Cyprian Mukasa ne Nnaalongo Rebecca Kyese Mukasa ab’oku kyalo Kasanje mu muluka gw’e Kabonera mu Disitulikiti y’e Masaka.
- Mufumbo, mukyala we ye Margaret Mayiga nga babeera Lweza ku luguudo oludda e Ntebe.
- Mayiga yasomera Butale P/S ne Nkoni P/S, eno bwe yavaayo yagenda St. Henry’s College Kitovu n’amalirayo S.4, ate yo S.6 yagimalira St Mary’s College Kisubi. E Makerere yasoma byamateeka.
Emirimu gy’azze akola
- Okuva mu 1987, Mayiga abadde akolera nnyo ku lusegere lw’Abataka mu Buganda,abamuyambye okumubangula mu by’ennono n’obuwangwa bwa Buganda.
- Mayiga y’omu ku baayambako okutandika ekibiina kya Nkoba za Mbogo mu 1990. Mu July wa 1991, Mayiga yalondebwa ku buwandiisi bw’olukiiko lw’Abataka oluvannyuma olwafuuka Olukiiko lwa Buganda oluliwo oluvannyuma lw’okuzzaawo Obwakabaka.
- Bwe yava awo yafuuka minisita ow’ebyamawulire era omwogezi wa Buganda okutuusa lw’afuuse Katikkiro omwaka oguwedde. Era yaliko minisita w’abavubuka e Mmengo.
- Munnamateeka awoza emisango mu Buwule, Mayiga & Company Advocates. Awandiise ebitabo okuli ‘King on the Throne’ ne Buganda ku Ntikko.
Ebigambo bya Mayiga ebitajja kwerabirwa
“Mukomye okulindanga abagagga okubakwatirako mu buli kintu. Bwe muba muzimba enju y’omusumba, mukwatire wamu, abagagga balibasanga mu maaso nga mumaze okutambulako”, Bwe yali e Kireka ku mukolo gw’okutema evvuunike ly’ennyumba y’Omusumba w’e Kireka
‘Si kibi okuwuliriza n’okumanya endowooza y’omuntu ku nsonga yonna ng’oyita mu kuteesa. Oyinza obutagendera ku by’agamba naye ng’obiwulidde,” Mayiga mu Lukiiko lwa Buganda ng’ayogera ku nteeseganya ne Gavumenti eya wakati.
“Amasiro gano ke kabonero akalaga ekitiibwa ky’Obwakabaka bwa Buganda. N’Abazungu be mutya bwe bajja wano ate naffe batutya olw’Amasiro gano, n’olwekyo tulina okulwana okukuuma akabonero ak’ekitiibwa kyaffe”, Mayiga mu kutongoza okuzimba bbugwe w’Amasiro e Kasubi.
‘Ssaabasajja Kabaka awangaale nga n’enkumbi ku mugongo. Oyimba otya Ekitiibwa kya Buganda nga tolina na mmere gy’olya?,’ Mayiga ng’akunga abantu b’e Kyaggwe.
“Abantu ba Buganda tukolere wamu, amaanyi ga Buganda gali mu buli muntu ssekinnoomu. Nze nja kukola n’amaanyi gange gonna era sijja kubaswaza”, Mayiga ng’ali e Bugerere.
“Mu mulembe Omutebi, tetwagala basosola mu mawanga. Nze Kabaka bwe yampa Ddamula, Abanyankole be baasooka okunkolera akabaga. Nze oyo atawaanya Nnamunswa gwe nnyambalira”, Mayiga ku Bukedde Ffa Mma.


text:
Bya SADATI WALIGGO
OMUKUBI w’ensambaggere Moses Golola, eyatwaliddwa okwongera amaanyi n’obuwagizi mu ttiimu y’essaza ly’e Kabula, alese yeetemyemu ng’abawagizi balumiriza nti ensimbi ezaasoloozeddwa ku miryango zaabadde nnyingi abaddukanya ttiimu ne balangirira ntono.
Obutakkaanya buno buvudde ku mupiira gwa Kabula ne Buddu, ogwazannyiddwa wiikendi ewedde, ogwalangibwa okulabirwa ku
5,000/- buli muntu kyokka ab’oku miryango ne bategeeza nga guwedde nti abawagizi abasinga baagaanyi okuziwa ne babaggyako 3,000/-.
Omupiira guno ogwabadde ku kisaawe kya ky’essaza e Lyantonde, abawagizi baagujjumbidde kyokka bwe baategeezeddwa nti ensimbi ezisinga zaasasuddwa ku kuleeta Golola ne bayomba nti ssente yalidde za bwereere bo beekunze bokka okujja ku mupiira.
Mu lukiiko olwatuuziddwa ku Mmande mu maka ga Lumaama (Owessaza), omwabadde maneja wa ttiimu, Julius Ngologoza, omuwandiisi Kenneth Kawunda.
Omuwanika yategeezezza nti baasolooza 5,184,000/- wabula Golola n’atwalako 1,500,000/- ng’ensako y’okuyamba mu kukunga abawagizi ne bajja mu bungi.
Abawagizi kwe kuyomba nti tebalaba nsonga yaleesezza Golola n’okusasulwa gwe baayise ‘omusimbi’.
Omwogezi wa ttiimu, Edward Miiro yannyonnyodde nti okuleeta Golola baali baagala kufuna buwagizi n’asabaabawagizi babeere wamu ne Lumaama mu kuwagira ttiimu yaabwe ewangule ku kikopo.
Omupiira gwawedde ggoolo 1-1 nga Buddu y’ekulembedde ekibinjan’obubonero 5, Kabula yaakubiri ku 4, Kooki yaakusatu, Ssese yaakuna ne Mawogola n’ekoobera.


text:
Ezekyeri Ezekiel
Chapter 38
1 Awo ekigambo kya Mukama ne kinjijira nga kyogera nti
2 Omwana w'omuntu, simba amaaso go okwolekera Googi ow'omu nsi ya Magoogi, omulangira wa Loosi, Meseki, ne Tubali, omulagulireko
3 oyogere nti Bw'ati bw'ayogera Mukama Katonda nti Laba, ndi mulabe wo, ai Googi, omulangira wa Loosi, Meseki, ne Tubali:
4 era ndikuzzaayo, ne nteeka amalobo mu mba zo, era ndikufulumya n'eggye yo lyonna, embalaasi n'abasajja abeebagadde embalaasi, bonna nga bambadde ebyokulwanyisa ebyatuukirira, ekibiina ekinene, nga balina obugabo n'engabo, bonna nga bakutte ebitala:
5 Obuperusi, Kuusi, ne Puti nga bali nabo; bonna nga balina engabo n'enkuffiira:
6 Gomeri n'eggye lye lyonna; ennyumba ya Togaluma, mu njuyi ez'ensi ezikomererayo; n'eggye lye lyonna: amawanga mangi nga gali naawe.
7 Beera nga weeteeseteese, weewaawo, weetegeke, ggwe n'ebibiina byo byonna abakuŋŋaanidde gy'oli, obeere omugabe gye bali.
8 Ennaku nnyingi nga ziyiseewo olijjirwa: mu myaka egy'enkomerero olireetebwa mu nsi ekomezebwawo okugiggya nu kitala, ekuŋŋaanyizibwa okuva mu mawanga amangi, ku nsozi za Isiraeri, ezaabanga ensiko etevaawo: naye eggibwa mu mawanga, era balituula nga tebaliiko kye batya, bonna.
9 Kale olyambuka olijja nga kibuyaga, oliba ng'ekire okubikka ku nsi, ggwe n'eggye lyo lyonna n'amawanga mangi nga gali naawe.
10 Bw'ati bw'ayogera Mukama Katonda nti Olulituuka ku lunaku olwo ebigambo birijja mu mwoyo gwo, era olisala olukwe olubi:
11 kale olyogera nti Ndyambuka mu nsi ey'ebyalo ebitaliiko nkomera; ndigenda eri abo abeegolodde, abatuula nga tebaliiko kye batya, bonna nga babeerera awo awatali babbugwe so nga tebalina bisiba newakubadde enzigi:
12 okunyaga omunyago n'okunyaga omuyiggo; okukyusiza omukono gwo ku bifo eby'ensiko ebituulwamu kaakano, n'abantu abakuŋŋaanyizibwa okuva mu mawanga, abafunye ebisibo n'ebintu, ababeera wakati w'ensi zonna.
13 Seeba ne Dedani n'abasuubuzi ab'e Talusiisi, wamu n'empologoma ento zaayo zonna, balikugamba nti Ozze kunyaga munyago? okuŋŋaanyizza ekibiina kyo kunyaga muyiggo? okutwalira ddala effeeza n'ezaabu, okutwalira ddala ensolo n'ebintu, okunyaga omunyago mungi?
14 Kale, omwana w'omuntu, lagula ogambe Googi nti Bw'ati bw'ayogera Mukama Katonda nti Ku lunaku olwo abantu bange Isiraeri lwe balituula nga tebaliiko kye batya, tolikimanya?
15 Kale olijja ng'ova mu kifo kyo mu njuyi ez'obukiika obwa kkono ezikomererayo, ggwe n'amawanga mangi wamu naawe, bonna nga beebagadde embalaasi, ekibiina kinene, era eggye ddene:
16 era olitabaala abantu bange Isiraeri, ng'ekire okubikka ku nsi; olulituuka mu nnaku ez'oluvannyuma ndikutabaaza ensi yange, amawanga gakumanye, bwe nditukuzibwa mu ggwe, ai Googi, mu maaso gaabwe.
17 Bw'ati bw'ayogera Mukama Katonda nti Ggwe wuuyo gwe nnayogererako edda mu baddu bange bannabbi ba Isiraeri, abaalaguliranga emyaka emingi mu nnaku ezo nga ndikusindika okubatabaala bo?
18 Awo olulituuka ku lunaku olwo Googi bw'alitabaala ensi ya Isiraeri, bw'ayogera Mukama Katonda, ekiruyi kyange kiririnnya mu nnyindo zange.
19 Kubanga njogezezza obuggya bwange n'omuliro ogw'obusungu bwange nti Mazima ku lunaku olwo mu nsi ya Isiraeri mulibaamu okukankana okunene;
20 ebyennyanja ebiri mu nnyanja, n'ennyonyi ez'omu bbanga, n'ensolo ez'omu nsiko, n'ebintu byonna, ebyewalula ebyewalula ku ttaka, n'abantu bonna abali ku maaso g'ensi n'okukankana balikankanira okujja kwange, n'ensozi zirisuulibwa, n'amabanga galigwa, na buli bbugwe aligwa wansi.
21 Awo ensozi zange zonna ndiziyitira ekitala okumulwanyisa, bw'ayogera Mukama Katonda: ekitala kya buli muntu kirirwana ne muganda we.
22 Era ndiwoza naye ne kawumpuli n'omusaayi; era ndimutonnyesaako ne ku ggye lye ne ku mawanga amangi agali naye oluwandaggirize olwanjaala n'amayinja amanene ag'omuzira n'omuliro n'ekibiriiti.
23 Era ndyegulumiza ne nneetukuza, era ndyemanyisa mu maaso g'amawanga amangi; kale balimanya nga nze Mukama.


text:
Chapter 9
1 Bwe yali ng'ayita, n'alaba omuntu eyazaalibwa nga muzibe wa maaso.
2 Abayigirizwa be ne bamubuuza, nga bagamba nti Labbi, ani eyayonoona, ono oba abazadde be, kye kyamuzaaza nga muzibe wa maaso?
3 Yesu n'addamu nti Ono teyayonoona, newakubadde abazadde be, naye emirimu gya Katonda girabikire ku ye.
4 Ffe kitugwanira okukola emirimu gy'oyo eyantuma, obudde nga misana. Ekiro kijja omuntu mw'atayinziza kukolera.
5 Bwe mba mu nsi, ndi musana gwa nsi.
6 Bwe yamala okwogera bw'atyo, n'awanda amalusu ku ttaka, n'atabula ettaka n'amalusu, n'amusiiga ettaka ku maaso,
7 n'amugamba nti Genda, onaabe mu kidiba kya Sirowamu (okutegeezebwa kwakyo nti Eyatumibwa). Awo n'agenda, n'anaaba, n'akomawo ng'alaba.
8 Awo baliraanwa be n'abaamulabanga edda ng'atudde ng'asabiriza, ne bagamba nti Si ye wuuno eyatuulanga ng'asabiriza?
9 Abalala ne bagamba nti Ye wuuyo: abalala ne bagamba nti Nedda, naye afaanana naye. Ye n'agamba nti Nze nzuuno.
10 Awo ne bamugamba nti Kale amaaso go gaazibuka gatya?
11 Ye n'addamu nti Omuntu ayitibwa Yesu yatabula ettaka, n'ansiiga ku maaso, n'aŋŋamba nti Genda ku Sirowamu, onaabe: awo ne ŋŋenda, ne nnaaba, ne nzibula.
12 Ne bamugamba nti Ali ludda wa oyo? N'agamba nti Simanyi.
13 Ne bamutwala eri Abafalisaayo oli eyali edda omuzibe w'amaaso.
14 Naye lwali lwa ssabbiiti olunaku olwo Yesu lwe yatabulirako ettaka, n'amuzibula amaaso.
15 Awo Abafalisaayo ate ne bamubuuza bwe yazibula. N'abagamba nti Yansiiga ttaka ku maaso, ne nnaaba, ne nzibula.
16 Awo Abafalisaayo abamu ne bagamba nti Omuntu oyo si wa Katonda, kubanga takwata ssabbiiti. Naye abalala ne bagamba nti Omuntu alina ebibi ayinza atya okukola obubonero obwenkanidde wano? Ne wabaawo okwawukana mu bo.
17 Awo ne bamugamba nate omuzibe w'amaaso nti Ggwe omuyita otya, kubanga yakuzibula amaaso? Naye n'agamba nti Ye nnabbi.
18 Kale Abayudaaya tebakkiriza bigambo bye, nga yali muzibe w'amaaso n'azibula, okutuusa lwe baamala okuyita abazadde b'eyazibula
19 ne bababuuza nga bagamba nti Ono ye mwana wammwe mmwe gwe mugamba nti yazaalibwa nga muzibe w'amaaso? kale kaakano alaba atya?
20 Abazadde be ne baddamu ne bagamba nti Tumanyi ng'ono ye mwana waffe, era nga yazaalibwa nga muzibe wa maaso:
21 naye bw'alaba kaakano tetumanyi: so n'eyamuzibula amaaso ffe tetumanyi bw'ali: mumubuuze; musajja mukulu; aneeyogerera yekka.
22 Abazadde ekyaboogeza bwe batyo kubanga baali batya Abayudaaya; kubanga Abayudaaya baali nga bamaze okulagaana buli muntu anaamwatulanga okuba Kristo, agobebwenga mu kkuŋŋaaniro.
23 Abazadde be kyebaava boogera nti Musajja mukulu; mumubuuze ye.
24 Awo ne bayita omulundi ogw'okubiri oli omuntu eyali omuzibe w'amaaso, ne bamugamba nti Gulumiza Katonda: ffe tumanyi ng'omuntu oyo alina ebibi.
25 Ye n'addamu nti Oba ng'alina ebibi simanyi; ekigambo kimu kye mmanyi nti Nnali muzibe wa maaso, naye kaakano ndaba.
26 Awo ne bamugamba nti Yakukola atya? yakuzibula atya amaaso go?
27 N'abaddamu nti Mmaze okubabuulira naye temuwulidde: ekibaagaza okuwulira omulundi ogw'okubiri kiki? era nammwe mwagala okufuuka abayigirizwa be?
28 Ne bamuvuma, ne bagamba nti Ggwe oli muyigirizwa we: naye ffe tuli bayigirizwa ba Musa.
29 Ffe tumanyi nga Katonda yayogera ne Musa: naye omuntu oyo tetumumanyi gy'ava.
30 Omuntu n'addamu n'abagamba nti Kino kitalo! mmwe obutamanya gyava, omuntu eyasobola okunzibula amaaso!
31 Tumanyi nga Katonda tawulira balina bibi; naye buli muntu atya Katonda, ng'akola ky'ayagala, oyo amuwulira.
32 Okuva edda n'edda tewawulirwanga nga waaliwo omuntu eyazibula amaaso g'omuntu eyazaalibwa nga muzibe wa maaso.
33 Omuntu oyo singa teyava wa Katonda, teyandiyinzizza kukola kigambo.
34 Ne baddamu ne bamugamba nti Ggwe wazaalibwa mu bibi byereere, naawe otuyigiriza ffe? Ne bamusindikira ebweru.
35 Yesu n'awulira nga bamusindikidde ebweru; n'amulaba n'agamba nti Ggwe okkiriza Omwana wa Katonda?
36 Ye n'addamu, n'agamba nti Mukama wange, ye ani, mmukkirize?
37 Yesu n'amugamba nti Omulabye, era ayogera naawe ye wuuyo.
38 Ye n'agamba nti Mukama wange, nzikirizza. N'amusinza.
39 Yesu n'agamba nti Omusango gwe gwandeeta mu nsi muno, abatalaba balabe, n'abo abalaba babe bazibe ba maaso.
40 Abafalisaayo abalala abaali naye ne bawulira bwe batyo, ne bamugamba nti Naffe tuli bazibe ba maaso?
41 Yesu n'abagamba nti Singa mubadde bazibe ba maaso, temwandibadde na kibi; naye kaakano mugamba nti Tulaba: ekibi kyammwe kibeerera awo.


text:
Okuva Exodus
Chapter 37
1 Bezaaleeri n'akola essanduuko ey'omuti gwa sita: obuwanvu bwayo bwali emikono ebiri n'ekitundu, n'obugazi bwayo omukono gumu n'ekitundu, n'obugulumivu bwayo omukono gumu n'ekitundu:
2 n'agibikkako zaabu ennungi munda ne kungulu, n'agikolera engule eya zaabu okwetooloola.
3 N'agifumbira empeta nnya eza zaabu, mu magulu gaayo ana; empeta bbiri ku lubiriizi lwayo olumu, n'empeta bbiri ku lubiriizi lwayo olw'okubiri.
4 N'akola emisituliro egy'omuti gwa sita, n'agibikkako zaabu.
5 N'ayingiza emisituliro mu mpeta ku mbiriizi ez'essanduuko, okusitula essanduuko.
6 N'akola entebe ey'okusaasira eya zaabu ennungi: obuwanvu bwayo emikono ebiri n'ekitundu, n'obugazi bwayo omukono gumu n'ekitundu.
7 N'akola bakerubi babiri aba zaabu; yabakola n'eyaweesebwa, ku nsonda bbiri ez'entebe ey'okusaasira;
8 kerubi omu ku nsonda eyo, ne kerubi omu ku nsonda eyo: yakola bakerubi mu kitundu eky'entebe ey'okusaasira ku nsonda zaayo ebbiri.
9 Ne bakerubi baagolola ebiwaawaatiro byabwe waggulu, nga bayanjaaza ku ntebe ey'okusaasira ebiwaawaatiro byabwe, nga balabagana amaaso gaabwe; amaaso ga bakerubi baatunuulira entebe ey'okusaasira.
10 N'akola emmeeza ey'omuti gwa sita: obuwanvu bwayo emikono ebiri, n'obugazi bwayo omukono gumu, n'obugulumivu bwayo omukono gumu n'ekitundu:
11 n'agibikkako zaabu ennungi, n'agikolako engule eya zaabu okwetooloola.
12 N'agikolako olukugiro olw'oluta okwetooloola, n'alukolera olukugiro lwayo engule eya zaabu okwetooloola.
13 N'agifumbira empeta nnya eza zaabu, n'ateeka empeta ku nsonda ennya eziri ku magulu gaayo ana.
14 Kumpi n'olukugiro we zaali empeta, ebifo eby'emisituliro gisitulenga emmeeza.
15 N'akola emisituliro egy'omuti gwa sita, n'agibikkako zaabu, okusitulanga emmeeza.
16 N'akola ebintu ebyabeeranga ku mmeeza, essowaani zaayo, n'ebijiiko byayo, n'ebibya byayo, n'ensuwa zaayo, okufuka nabyo, ne zaabu ennungi.
17 N'akola ekikondo ekya zaabu ennungi: yakola ekikondo n'eyaweesebwa, entobo yaakyo, n'omukonda gwakyo; ebikompe byakyo, n'emitwe gyakyo, n'ebimuli byakyo byali bya zaabu emu nakyo:
18 era amatabi mukaaga gaava ku mbiriizi zaakyo; amatabi asatu ag'ekikondo gaava ku lubiriizi lwakyo olumu, n'amatabi asatu eg'ekikondo gaava ku lubiriizi lwakyo olw'okubiri:
19 ebikompe bisatu ebifaanana ng'ebimuli bya kaluwa mu ttabi limu, omutwe n'ekimuli; n'ebikompe bisatu ebifaanana ng'ebimuli bya kaluwa mu ttabi ery'okubiri, omutwe n'ekimuli: bwe kityo mu matabi mukaaga agaava ku kikondo.
20 Ne mu kikondo mwalimu ebikompe bina ebifaanana ng'ebimuli bya kaluwa, emitwe gyabyo n'ebimuli byabyo:
21 n'omutwe gwali wansi w'amatabi abiri aga zaabu emu nagwo, n'omutwe wansi w'amatabi abiri aga zaabu emu nagwo, n'omutwe wansi w'amatabi abiri aga zaabu emu nagwo, mu matabi omukaaga agaakivaako.
22 Emitwe gyabyo n'amatabi gaabyo byali bya zaabu emu nakyo: kyonna kyali mulimu muweese ogumu ogwa zaabu ennungi.
23 N'akola eby'ettabaaza byakyo, omusanvu, ne makansi waakyo, n'essowaani zaakyo ez'ebisiriiza, ne zaabu ennungi.
24 Yakikola ne ttalanta eya zaabu ennungi, n'ebintu byakyo byonna.
25 N'akola ekyoto eky'okwoterezangako obubaane eky'omuti gwa sita : obuwanvu bwakyo bwali mukono, n'obugazi bwakyo mukono, okwenkanankana enjuyi zonna; n'obugulumivu bwakyo bwali emikono ebiri; amayembe gaakyo gaali ga muti gumu nakyo.
26 N'akibikkako zaabu ennungi, waggulu waakyo, n'enjuyi zaakyo okwetooloola, n'amayembe gaakyo: n'akikolako engule eya zaabu okwetooloola.
27 N'akikolako empeta bbiri eza zaabu wansi w'engule yaakyo, mu mbiriizi zaakyo zombi, ku njuyi zaakyo zombi, okuba ebifo eby'emisituliro okukisitulirangako.
28 N'akola emisituliro n'omuti gwa sita, n'agibikkako zaabu.
29 N'akola amafuta amatukuvu ag'okufukangako, n'obubaane obulongoofu obw'ebyakaloosa ebiwoomerevu, ng'amagezi ag'omukozi w'omugavu bwe gali.


text:
Okubala Numbers
Chapter 9
1 Mukama n'agambira Musa mu ddungu lya Sinaayi, mu mwezi ogw'olubereberye ogw'omwaka ogw'okubiri nga bamaze okuva mu nsi y'e Misiri, nti
2 Era abaana ba Isiraeri bakwatenga Okuyitako mu ntuuko zaakwo ezaalagirwa.
3 Ku lunaku olw'ekkumi n'ennya olw'omwezi guno, akawungeezi, kwe munaakukwatiranga mu ntuuko zaakwo ezaalagirwa: ng'amateeka gaakwo gonna n'obulombolombo bwakwo bwonna bwe buli, bwe munaakukwatanga bwe mutyo.
4 Musa n'agamba abaana ba Isiraeri bakwatenga Okuyitako.
5 Ne bakwatira Okuyitako mu mwezi ogw'olubereberye, ku lunaku olw'ekkumi n'ennya olw'omwezi, akawungeezi, mu ddungu lya Sinaayi: nga byonna bwe byali Mukama bye yalagira Musa, bwe batyo bwe baakola abaana ba Isiraeri.
6 Awo ne wabaawo abantu abaali nga si balongoofu olw'omulambo gw'omuntu, n'obutayinza ne batayinza kukwatira Kuyitako ku lunaku olwo: ne bajja mu maaso ga Musa ne Alooni ku lunaku olwo:
7 abantu abo ne bamugamba nti Tetuli balongoofu olw'omulambo gw'omuntu: ekituziyiza kiki okuwaayo ekitone kya Mukama mu ntuuko zaakyo mu baana ba Isiraeri?
8 Musa n'abagamba nti Musooke muleke; ndyoke mpulire Mukama ky'anaalagira ku mmwe.
9 Mukama n'agamba Musa nti
10 Gamba abaana ba Isiraeri nti Omuntu yenna ku mmwe oba ku mirembe gyammwe bw'anaabanga si mulongoofu olw'omulambo, oba bw'anaabanga ali mu lugendo ewala, naye anaakwatanga Okuyitako eri Mukama:
11 mu mwezi ogw'okubiri ku lunaku olw'ekkumi n'ennya akawungeezi kwe banaakukwatiranga; banaakulyanga n'emigaati egitazimbulukuswa n'enva ezikaawa:
12 tebasigazangako okutuusa enkya, so tebamenyanga ggumba lyakwo: ng'etteeka lyonna ery'Okuyitako bwe liri bwe banaakukwatanga bwe batyo.
13 Naye omuntu omulongoofu so atali mu lugendo, n'aleka okukwata Okuyitako, obulamu obwo bunaazikirizibwanga mu bantu be: kubanga tawaddeeyo kitone kya Mukama mu ntuuko zaakyo ezaalagirwa, omuntu oyo anaabangako ekibi kye.
14 Era omugenyi bw'anaatuulanga mu mmwe, n'ayagala okukwata Okuyitako eri Mukama; ng'etteeka ery'Okuyitako n'obulombolombo bwakwo bwe buli, bw'anaakolanga bw'atyo: munaabanga n'etteeka limu eri omugenyi era n'eri oyo eyazaalirwa mu nsi.
15 Awo ku lunaku enayumba kwe yasimbirwa ekire ne kibikka ku nnyumba y'eweema ey'obujulirwa: era akawungeezi ne kiba ku nnyumba ng'ekifaananyi ky'omuliro, okutuusa enkya.
16 Bwe kyabanga bwe kityo ennaku zonna: ekire kyagibikkangako, n'ekifaananyi ky'omuliro ekiro.
17 Era buli ekire lwe kyaggibwangako ku Weema, awo abaana ba Isiraeri ne balyoka batambula: ne mu kifo ekire mwe kyabeeranga, awo abaana ba Isiraeri we baasiisiranga.
18 Abaana ba Isiraeri baatambulanga lwa kiragiro kya Mukama, era baasiisiranga lwa kiragiro kya Mukama: ekiseera kyonna ekire kye kyamalanga ku nnyumba baatuulanga mu lusiisira.
19 Era ekire bwe kyalwanga ennaku nnyingi ku nnyumba, awo abaana ba Isiraeri ne bakwatanga ekiragiro kya Mukama, ne batatambula.
20 Era oluusi ekire kyamalanga ennaku ntono ku nnyumba; awo ng'ekiragiro kya Mukama bwe kyali ne batuulanga mu lusiisira, era ng'ekiragiro kya Mukama bwe kyali baatambulanga.
21 Era oluusi ekire kyabangako okusooka akawungeezi okutuusa enkya; era ekire bwe kyaggibwangako enkya ne batambula: oba bwe kyabangako emisana n'ekiro, ekire bwe kyaggibwangako, ne batambula.
22 Oba nga nnaku bbiri oba nga mwezi oba nga mwaka, ekire bwe kyalwanga ku nnyumba, nga kibeera okwo, abaana ba Isiraeri ne batuulanga mu lusiisira, ne batatambula: naye bwe kyaggibwangako, ne batambulanga.
23 Baasiisiranga lwa kiragiro kya Mukama, era baatambulanga lwa kiragiro kya Mukama: baakwatanga ebyo Mukama bye yakuutira, olw'ekiragiro kya Mukama mu mukono gwa Musa.


text:
Chapter 13
1 Awo bwe yafuluma mu yeekaalu, omu ku bayigirizwa be n'amugamba nti Omuyigiriza, laba, amayinja gano bwe gali, n'enzimba eno bw'eri.
2 Yesu n'amugamba nti Olaba enzimba eno ennene? teririrekebwa wano jjinja eriri ku jjinja eritalisuulibwa wansi.
3 Bwe yali atudde ku lusozi olwa Zeyituuni ng'ayolekedde yeekaalu, Peetero ne Yakobo ne Yokaana ne Andereya ne bamubuuza mu kyama nti
4 Tubuulire, ebyo biribaawo ddi? n'akabonero ki ak'ebyo nga bigenda okutuukirizibwa byonna?
5 Yesu n'asooka okubagamba nti Mwekuume, omuntu yenna tabakyamyanga.
6 Bangi abalijja mu linnya lyange nga boogera nti Nze nzuuyo; era balikyamya bangi.
7 Awo bwe muwuliranga entalo n'ettutumo ly'entalo; temweraliikiriranga: kibigwanira okubaawo; naye enkomerero ng'ekyali.
8 Kubanga eggwanga lirirumba ggwanga linnaalyo, n'obwakabaka obw'akabaka bunnaabwo: walibaawo ebikankano mu bifo bingi; walibaawo enjala: ebyo lwe lubereberye lw'okulumwa.
9 Naye mwekuume mwekka: kubanga balibawaayo mu nkiiko: mulikubirwa ne mu makuŋŋaaniro; era muliyimirira mu maaso g'abaamasaza ne bakabaka ku lwange, okubeera abajulirwa mu bo.
10 Enjiri kigigwanira okumala okubuulirwa amawanga gonna.
11 Era bwe babatwalanga okubawaayo, temusookanga kweraliikirira bwe munaayogera: naye kyonna kyonna kye muweebwanga mu kiseera ekyo, ekyo kye mwogeranga, kubanga si mmwe mwogera, wabula Omwoyo Omutukuvu.
12 Ow'oluganda anaawangayo muganda we okumutta, ne kitaawe w'omwana anaamuwangayo; abaana banaajeemeranga abaabazaala, banaabassanga.
13 Munaakyayibwanga bonna olw'erinnya lyange: naye agumiikiriza okutuusa enkomerero oyo ye alirokoka.
14 Naye bwe muliraba eky'omuzizo ekizikiriza nnabbi Danyeri kye yayogerako nga kiyimiridde awatakisaanira (asomamu ategeere), kale abali mu Buyudaaya baddukire ku nsozi;
15 ali waggulu ku nju takkanga, so tayingiranga kuggyamu kintu mu nju ye:
16 n'ali mu lusuku taddanga kutwala lugoye lwe.
17 Naye ziribasanga abali embuto; n'abayonsa mu nnaku ezo.
18 Musabe bireme okutuukira mu biro eby'empewo.
19 Kubanga ennaku ezo ziriba za kulabiramu nnaku, nga tezibangawo bwe zityi kasookedde Katonda atonda ebyatondebwa okutuusa kaakano, so teziriba.
20 So singa Mukama teyasala ku nnaku ezo, tewandirokose mubiri gwonna: naye olw'abalonde be yalonda yazisalako ennaku.
21 Mu biro ebyo omuntu bw'abagambanga nti Laba, Kristo ali wano; oba ali eyo; temukkirizanga:
22 kubanga bakristo ab'obulimba ne bannabbi ab'obulimba baliyimuka, balikola obubonero n'ebyewuunyo, okukyamya, oba nga kiyinzika abalonde.
23 Naye mwekuume mmwe: laba, mbabuulidde byonna nga tebinnabaawo.
24 Naye mu nnaku ezo, okulaba ennaku okwo nga kuwedde, enjuba erizikizibwa n'omwezi tegulyaka musana gwagwo,
25 n'emmunyeenye ziriba nga zigwa okuva mu ggulu, n'amaanyi ag'omu ggulu galikankana.
26 Kale ne balyoka balaba Omwana w'omuntu ng'ajjira mu bire n'amaanyi amangi n'ekitiibwa.
27 Awo n'alyoka atuma bamalayika be, alikuŋŋaanya abalonde be okuva mu mpewo ennya okuva ku nkomerero y'ensi okutuusa ku nkomerero y'eggulu.
28 Era muyigire ku mutiini olugero lwagwo: ettabi lyagwo bwe ligejja n'amalagala ne gatojjera mutegeera ng'omwaka guli kumpi
29 era nammwe bwe mutyo, bwe mulabanga ebyo nga bituuse; mutegeere ng'ali kumpi, ku luggi.
30 Mazima mbagamba nti Emirembe gino tegiriggwaawo n'akatono okutuusa ebyo byonna lwe birituukirira.
31 Eggulu n'ensi biriggwaawo, naye ebigambo byange tebiriggwaawo n'akatono.
32 Naye eby'olunaku olwo oba ekiseera ekyo tewali amanyi, newakubadde bamalayika abali mu ggulu, newakubadde Omwana, wabula Kitange.
33 Mwekuumenga, mutunulenga, musabenga: kubanga temumanyi biro we birituukira.
34 Ng'omuntu eyaleka ennyumba ye n'atambula mu nsi endala ng'awadde abaddu be obuyinza, buli muntu omulimu gwe n'alagira omuggazi okutunula.
35 Kale mutunule: kubanga temumanyi mukama w'ennyumba w'alijjira, oba kawungeezi, oba ttumbi, oba ng'enkoko ekookolima, oba nkya;
36 atera okujja amangu ago n'abasanga nga mwebase.
37 Era kye mbagamba mmwe mbagamba bonna nti Mutunule.


text:
EBYONGEREZEDDWAKO
Yesu Kristo —Masiya Eyasuubizibwa
OKUSOBOLA okutuyamba okutegeera Masiya, Yakuwa Katonda yaluŋŋamya bannabbi bangi okuwandiika mu Baibuli ebintu ebikwata ku kuzaalibwa, obuweereza, n’okufa kw’Omununuzi oyo eyasuubizibwa. Obunnabbi buno bwonna obw’omu Baibuli bwatuukirizibwa ku Yesu Kristo. Bwatuukirizibwa mu ngeri eyeewuunyisa era bulimu kalonda mungi. Okukakasa kino, ka twekenneenyeyo obumu ku bunnabbi obukwata ku kuzaalibwa kwa Masiya n’emyaka gye egy’obuto.
Nnabbi Isaaya yalagula nti Masiya yandibadde muzzukulu wa Kabaka Dawudi. (Isaaya 9:7) Mazima ddala Yesu yazaalibwa mu lunyiriri lwa Dawudi.—Matayo 1:1, 6-17.
Mikka, nnabbi wa Katonda omulala, yalagula nti omwana ono yandibadde mufuzi era nti yandibadde azaalibwa mu “Besirekemu Efulasa.” (Mikka 5:2) Mu kiseera Yesu we baamuzaalira, mu Isiraeri mwalimu ebibuga bibiri ebiyitibwa Besirekemu. Ekimu kyali kumpi ne Nazaaleesi mu bukiika kkono bw’ensi eyo, ate ekirala kyali kumpi ne Yerusaalemi mu Yuda. Besirekemu ekiriraanye Yerusaalemi okusooka kyali kiyitibwa Efulasa. Yesu yazaalibwa mu Kibuga ekyo, ng’obunnabbi bwe bwalagula!—Matayo 2:1.
Obunnabbi bwa Baibuli obulala bwalaga nti Omwana wa Katonda yali wa kuyitibwa “okuva mu Misiri.” Nga muto, Yesu yatwalibwa e Misiri. Yakomezebwawo oluvannyuma lw’okufa kwa Kerode, bwe kityo obunnabbi obwo ne butuukirizibwa.—Koseya 11:1; Matayo 2:15.
Ku kipande [“Obunnabbi Obukwata ku Masiya”], ebyawandiikibwa ebiri wansi w’omutwe ogugamba nti “Obunnabbi,” birimu kalonda akwata ku Masiya. Osabibwa okugeraageranya ebyawandiikibwa bino n’ebyo ebiri wansi w’omutwe ogugamba nti “Okutuukirizibwa.” Bw’onookola bw’otyo, ojja kweyongera okunyweza okukkiriza kw’olina mu Kigambo kya Katonda.
Nga weekenneenya ebyawandiikibwa bino, kijjukire nti ebyo eby’obunnabbi byawandiikibwa ebikumi n’ebikumi by’emyaka nga Yesu tannazaalibwa. Yesu yagamba: ‘Byonna ebyawandiikibwa ku nze mu mateeka ga Musa ne mu Zabbuli biteekwa okutuukirira.’ (Lukka 24:44) Nga gwe kennyini bw’oyinza okukakasa mu Baibuli yo, ebyawandiikibwa byatuukirizibwa ddala!


text:
Bya PADDY BUKENYA, MPIGI
ABASAABAZE 14 n'abalala babiri basimattuse okufiira mu kabenje ku lw'e Masaka takisi mwebabadde bw'etomedde kkanta ebadde ettisse emmere mu kiro ky'olwa Mmande.
Abakenje kaaguddewo ku ssaawa 3:00 ez'ekiro e Kammengo - Mpigi, takisi nnamba UAP 699N eyabadde ekubyeko abasaabaze ng'eva Kampala okwolekera e Masaka bwe yatomeraganye ne kkanta, nnamba UAL 305, eyabadde eweta okudda e Kabira abantu 16 ne bagendera ku bisago ebyamaanyi. 14 ku bbo baabadde basaabaze ba takisi ate ababiri baabadde mu kkanta.
Abatuuze abaabaddewo ng'akabenje kagwawo baategeezezza Bukedde nti omugoba wa kkanta, eyategeerekeseeko erya Sserubiri yabadde ava ku ludda lw'e Masaka kyokka mu kuweta okudda e Kabira teyasudde yindikeeta n'agwa mu takisi eyabadde ku misinde egya yiriyiri yonna n'esesebbuka, kyokka Katonda n'azza bibye kuba teri yafudde!
Meddie Kizito, ddereeva wa takisi, omutuuze w'e Bulo y'omu ku baasinze okulumizibwa nga poliisi yasoose kutemaatema mbaati n'emusikayo ku siteeringi.
Abasaabaze abalala abaalumiziddwa ebyensusso kuliko; kondakita Sabbit Samuwa, Hajji Njuba Katumba omusuubuzi w'e Bulo mu Butambala, Davis Ssempuuma ow'e Butoolo - Mpigi ne Kamoga omutuuze w'e Kaweeri nga bonna baddusiddwa mu ddwaaliro e Mulago okufuna obujjanjabi.
Julius Muhoozi, akulira poliisi y'ebidduka e Kammengo yalabudde baddereeva abalagajjalira n’okukozesa obubi oluguudo lw'e Masaka nti be baviiriddeko obubenje okweyongera mu kitundu kino n'ayongerako nti poliisi ekyakola okunoonyereza okuzuula ekyaviiriddeko akabenje kano.
Mmotoka zombi zaatwaliddwa ku poliisi y'e Kammengo ng'okunoonyereza bwe kugenda mu maaso.


text:
OMUNAALA GW'OMUKUUMI SSEBUTEMBA 2014
Abantu Banaayonoonera Ddala Ensi?
Tuyinza tutya okwewala okwonoona ensi
Abantu Banaayonoonera Ddala Ensi?
Bayibuli tekoma bukomi ku kutubuulira nti abantu bandyonoonye ensi, naye era etubuulira ebyandivuddemu.
Amateeka Katonda ge Yawa Abaisiraeri Gaali ga Bwenkanya?
Abalamuzi mu Isiraeri baakoleranga ku misingi ena.
Nfunye Emikisa Mingi mu Kuweereza Katonda
Peter Carrbello alina kye yakola emyaka 65 egiyise ekimusobozesezza okufuna essanyu mu bulamu.
Syriac Peshitta
—Emu ku Bayibuli Ezaasooka Okuvvuunulwa
Bayibuli eno ey’edda etuyamba okutegeera nti enkyusa za Bayibuli ezimu zaayongerwamu ebigambo ebitaali mu byawandiikibwa ebyasooka.
Bayibuli Eddamu Ebibuuzo Bino
Tusaanidde okusaba bamalayika?


text:
Bya Joseph Mutebi
ABAFUMBO baweereddwa amagezi okugenda okwekebezanga siriimu nga bali bombi kibayambe okumanya bwe bayimiridde kuba ne bwe bakizuula nga bombi balwadde basobola okumira eddagala ne bakuza abaana baabwe.
“Siriimu ne bw’omumanya nti omufunye tekitegeeza kwewa butwa oba kulekera awo okukolerera famire yo. Osobola okuwangaala n’emyaka egisukka mu 30 ng’oli mulamu,” ssentebe w’ekibiina kya KIRWA, Hajat Aziida Nsubuga bwe yagambye.
Bino Nsubuga yabyogeredde ku mukolo ab’ekibiina kya ‘Kiteetikka Rural Women Development Association’ [(KIRWA) kwe baakungidde abazirakisa okuteeka ssente mu bantu baabulijjo okubajjanjabira obwereere endwadde ez’enjawulo, ogwabadde ku mukaaga ku lw’e Gayaza ku Lwomukaaga oluwedde.
Baabakebedde akawuka ka siriimu, amaaso, okutayirira abalenzi n’abasajja, okugema abaana n’ebirala kisobozese okukuuma abantu mu kitundu nga balamu.
Nsubuga yagambye nti ekibiina kyabwe baakitandika mu 2003 nga kati balina bammemba 30.


text:
Essuula 1
1 Pawulo ne Sirwano ne Timoseewo eri ekkanisa ey'Abasessaloniika mu Katonda Kitaffe ne Mukama waffe Yesu Kristo;
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Kitugwanidde okwebazanga Katonda ennaku zonna ku lwammwe, ab'oluganda, nga bwe kisaana, kubanga okukkiriza kwammwe kukula nnyo, n'okwagalana kwa buli muntu ku mmwe mwenna mwekka na mwekka kweyongera;
4 naffe bennyini n'okwenyumiriza ne twenyumiririzanga mu mmwe mu kkanisa za Katonda olw'okugumiikiriza kwammwe n'okukkiriza mu kuyigganyizibwa kwammwe kwonna n'okubonaabona kwe muzibiikiriza;
5 ebyo ke kabonero k'omusango gwa Katonda ogw'ensonga; mulyoke musaanyizibwe obwakabaka bwa Katonda, n'okubonaabona bwe mubonaabonera:
6 oba nga kya nsonga eri Katonda okubasasula okubonaabona abababonyaabonya,
7 era nammwe ababonyaabonyezebwa okubasasula okwesiima awamu naffe, mu kubikkulibwa kwa Mukama waffe Yesu okuva mu ggulu awamu ne bamalayika ab'obuyinza bwe,
8 mu muliro ogwaka, ng'awalana eggwanga abatamanyi Katonda, n'abo abatagondera njiri ya Mukama waffe Yesu:
9 abalibonerezebwa, kwe kuzikirira emirembe n'emirembe okuva mu maaso ga Mukama waffe ne mu kitiibwa ky'amaanyi ge,
10 bw'alijja okuweebwa ekitiibwa mu batukuvu be, n'okwewuunyizibwa mu bonna abakkiriza (kubanga okutegeeza kwaffe gye muli kwakkirizibwa) ku lunaku luli.
11 Kyetuva tubasabira ennaku zonna, Katonda waffe abasaanyize okuyitibwa kwammwe, era atuukirize n'amaanyi buli kye mwagala eky'obulungi na buli mulimu ogw'okukkiriza;
12 erinnya lya Mukama waffe Yesu liryoke liweebwe ekitiibwa mu mmwe, era nammwe mu ye, ng'ekisa kya Katonda waffe ne Mukama waffe Yesu Kristo bwe kiri.


text:
Obadde okimanyi nti omupiira gwe muzannyo ogusinga okukwata abasajja omubabiro? Okumanya gubakwata abamu batuuka n’okugusikiza akaboozi. Anti ttiimu gy’awagira bw’eba eneezannya eby’ekisenge tonyumya.
Omupiira n’akaboozi bw’obigeraageranya bifaanagana mu buli kimu. Omupiira bwe gukukwata omubabiro oyinza okufuna olusujjasujja n’ekitengo, engeri gye gutambulamu, guyinza okukuteeka ku bunkenke ate nga gwe muzannyo omuntu gw’asobola okulaba n’omutima gwe gwonna.
N’olwekyo abakazi bangi okwetooloola ensi yonna ekiseera kino bali ku bunkenkenke olw’entujjo y’omupiira gw’ekikopo ky’ensi yonna.
Anti abasajja basula bweru mu bibanda bya mipiira , abamu bayingira bukya ate abandi bwe basalawo okugulabira awaka, tebakkiriza kuva ku ttivvi. Bano ebitanda baabizza mu ddiiro anti ekiro kyonna bakimalirako mu ddiiro.
Okunoonyereza okwakoleddwa mu Bulaaya kulaga nti ku baagalana abali mu mukwano omuggya, abasajja ebitundu 42 ku 100 mu kisenge bawunyayo buwunyi batere balabe omupiira nga tegunnabayitako.
Era oyinza okwesanga ng’akamangu kano batera kukakolera mu kinaabiro oba nga baakamala okunaaba.
Era abasajja 27 ku 100 bakkirizza nti oluba okuyingira e Namboole ebirowoozo byonna bidda ku mupiira olwo ne batatuukiriza mirimu gya mu kisenge.
Abasajja 40 ku 100 bagamba nti tebasobola kunyumya kaboozi ng’essaawa z’omupiira zituuse. Abamu bakandaaliriza abaagalwa baabwe okumalako sizoni yonna.
Abasajja bye beekwasa obutanyumya kaboozi:
1.Ayinza okukugamba nti ng’enda kulaba mupiira.
2.Oluddako awoza, munnange nno olowooza omugongo gundi bulungi! Sijja kumalako ate saagala kukukomya mu kkubo.
3.Bw’alaba olemeddeko olulala, ng’awoza nti nkooye nnyo olwaleero era kw’olwo yeebaka yeevuunise oba nga yeezizise akatto wakati mu magulu.
4. Ate bw’aba waakulaba mupiira mu kibanda kw’olwo tabulwa ky’awoza olugira ng’akugamba nti leero nnina okukola ekiro, ate onoomugaana?
Bw’aba takugambye ekyo, waakiri afuna gy’akugamba nti gy’acadde okwewala okutuuka awaka mu budde.
5 Oluusi omulabira ku butava mu ddiiro. Okanda kumuyita mwebake nga tanyega oba oluusi okukugamba nga bw’alina eby’okukola.
6.Oluusi bamanyi okwekwasa nga bwe batawulira bulungi, ne bikusobera kuba munno oba omwetegekede okumala olunaku lulamba.
7.Waliyo abamu nga buli lw’adda awaka awoza enkya nnina okukeera, mukwano onzuukusaako obudde tebumpitako, bwoba gwe omukolera ki? Oyinza okumuzza mu by’emmese?
Wabula abasajja balina okukola ekisoboka okulaba nga buli eddakiika 90 oluggwaako, basanyusa abaagalwa baabwe.


text:
Bya Henry Nsubuga
OMUZUNGU atandika atya okutufuulira okwaffe emmombo ze? Emyaka gisobye mu musanvu ng’abatuuze abasoba mu 150, be bali mu kwebuuza ekibuuzo n’okwogerera Gavumenti ebisongovu ku kye baayise obutalumirirwanga bannansi baayo n’etiitiibyanga abagwira.
Abatuuze bano abalina enkaayana ku ttaka n’Omuzungu Jonathan Wright ba ku kyalo Buziranjovu mu
Ggombolola y'e Nakisunga.
Wright agamba ettaka yaligula ayagala abaliriko balyamuke abeeko ky’akolerako ekintu ekibasuza
ng’emitima gibeewanise.
Enkaayana zino ze zaavaako n’omutuuze Lawrence Katende okukubwa poliisi y’omu kitundu amasasi agaamutta. Abatuuze balumiriza eyali akulira poliisi eyo mu kadde ako Silvano Were, nti ye yakuba Katende amasasi bwe yali n’abatuuze abalala nga balaga obutali bumativu bwabwe ku kubagobaganya.
Mu kadde kano, nnamwandu wa Katende, Tereza Nakyanzi ne bamulekwa bali mu buzibu obw'amaanyi ng'abakozi b'omuzungu tebakoma ku kubatiisatiisa kubatusaako bulabe kwokka wabula baabagaana n'okukolera ku ttaka lino.
"Ndi mu kabi nnyo bannange simanyi kyakukola na baana kuba ssaawa yonna naffe bayinza
okututusaako obulabe, abaana bange tebabakkiriza kulundira nte ku kibanja kya kitaabwe, tebatukkiriza
wadde okulima.
Tutambula twewuuba mu kkooti nze kati okuva baze lwe yafa nafunamu n'obulwadde ate nga n'omuserikale Were yateebwa alya butaala," Nakyanzi eyabadde akulukusa amaziga mu maaso g'aduumira poliisi y'e Mukono, Alfred Bangambaki bwe yategeezezza.
Omutaka ku kitundu kino nga naye ali kw'abo abagobaganyizibwa ku ttaka, Sylas Ggita yaloopedde DPC Bangambaki nti omuzungu akozesa poliisi y'e Buziranjovu okubatulugunya.
"Kyannaku nnyo okulaba nti abapoliisi be bagaana abantu okulima ku bibanja byabwe, abapoliisi
bennyini nga baduumirwa omusirikale Fred Sserugo be bawamba enkumbi z'abatuuze be basanga mu nnimiro nga balima.
Ssentebe w'eggombolola y'e Nakisunga, Dick Mawanda ku nkaayana zino yategeezezza nti zirudde ng'abatuuze bagugulana n'Omuzungu era nga bbo ng'abakulembeze baakatuukirira pulezidenti enfunda 3 nga boogera ku nsonga zino nga yalonda n'akakiiko akakulirwa Maj. Jackob Asiimwe okulaba
ng’Omuzungu atuuka ku kukkaanya n'abatuuze wadde nga kibadde tekinnasoboka.
Mawanda agamba nti omuzungu Wright owa Buziranjovu estates, yagula ettaka lino ku mutaka Kabuusu ow'Obutiko wakati wa 2003-2004 ng'okutandika okusasula abasenze yatandika
mu 2005 okuva mu maka agasoba mu 200 yabasula kati nga wasigaddewo abasenze mu maka nga 55 abakyali mu kwenyoola naye.
Mawanda agamba nti pulezidenti yasaba Omuzungu ayogereze bwogeraza abasenze bano bakkirize okubasasula mu kifo ky'okubagoba obugobi ng'agoberera etteeka ly'ettaka nga bw’erigamba.
Kalumanyweera yatandise Lwakutaano bwe yabadde asazzeewo okussa ggeeti ku luguudo olutuusa
n’okuvaako endala ezituusa abatuuze mu maka gaabwe.
DPC Bangambaki ensonga yaziyingiramu era owa poliisi ono n'abakozi n'abaggalira nga baakuvunaanibwa. Wabula yayimiriza n’enteekateeka ey'okuteeka ggeeti ku kkubo ery'olukale eritwala abatuuze mu maka gaabwe ng'agamba nti tekikkirizibwa.
Omuzungu Wright alumiriza abatuuze abamu be yasasula dda okuba ng'ate beefuula ne bagaana
okuva ku bibanja nga bagamba nti teyabasasula. Abatuuze baasabye poliisi ereme kuba na ludda mu
kitundu.
Bangambaki yategeezezza nti etteeka ly'ettaka terigaana wa kibanja kuzimba oba okulima ku ttaka lye n'alagira abatuuze okugenda mu maaso n'okukozesa ebibanja byabwe.


text:
MULIYO mutya bawala bange? Mwebale okutambuza ensonga z’obufumbo mu ngeri ennungi. Amaka buli lwe gatambuzibwa ku musingi omutuufu tegalema kukulaakulana n’abagabeeramu okuba n’essanyu ebbanga lyonna.
Njagala okubeebaza olw’okugondera abaami bammwe n’okutuukiriza ebibasuubirwamu ng’abakyala abafumbo.
Mpozzi ensonga y’okuyiiya mulina okwongera okugikwasa amaanyi naddala nga muli mu kisenge, anti eyo ye ofiisi yammwe mwe mulamulira buli kimu.
Wadde oluusi babakubirizza okuligita obuligisi nga Adam ne Eva nga tebannalya ku kibala munno asobole okukumanya okuva ku kigere okutuuka ku luviiri, naye njagala ne nayiti nazo muzitwale ng’ekikulu kuba eno nnyambala y’omu kisenge era ke kamu ku bukodyo obw’amangu eri omukazi k’ayitamu okunyweza obufumbo bwe.
Kirungi munno omusuuliremu kannayiti akamusikiriza nga bw’akukubako eriiso tayinza kukuleeka. Bawala bange mufube okulaba nti nnayiti gy’oyambala nnyimpi ekimala ate ng’eri mu langi esikiriza amaaso. Mpulira abamu mwemulugunya nti bwe mwambala nnayiti ennyimpi zibafuuyisa empewo, naye omukazi omufumbo okaaba otya empewo ng’oli ne munno mu kitanda?
Kye mmanyi mmwe abakaaba empewo mutuuka mu buliri ne mwefunya ng’amagongolo ne mulemesa abaami bammwe okubaako ne kye beekolera.
Nnayiti eriko akatimba ekola kinene mu kusikiriza. Ate engeri akatimba ako gye kasunamu empolampola, buli lw’osemberera munno tayinza kusigala kye kimu.
Ng’oggyeeko akatimba, matiiriyo eya ppamba ne siriki nazo si mbi. Ppamba abugumya ate siriki alina engeri gy’aseerera ku mubiri, obuliri ne bunyuma.


text:
Bya MUSASI WA BUKEDDE
OBUFUMBO y’emu ku Ibaada enkulu mu Busiraamu era abafumbo bakubirizibwa okubukuuma kuba singa mwawukana, ky’ekimu ku bikolwa ebisinga okunyiiza Allah.
Sheikhat Mastulah Nakanwagi, owa Rama Voluntary eyabadde mu musomo gw’okubangula abakyala abafumbo kungeri y’okukuumamu ba bbaabwe ku Tagy Hotel mu Kampala, yategeezezza nti waliwo ebintu ebirabika n’ebitalabika bye bakola ne bibafiiriza obufumbo, n’ababuulira Kulaana bw’eyogera ku kukuuma obufumbo.
OKUKUUMA OBUFUMBO
1 Mu Busiraamu, abasajja kye bawasa ku mukyala gabeera matu, ate abakyala kye bafumbirwa ku basajja ngalo. Kino kitegeeza nti, omusajja yenna akuwasa kumuwulira ate omukyala akufumbirwa kumukwata bulungi.
2 Obutakola mirimu gikooya kuba kuba kizibuwalira omukyala okubudaabuda bba nga bannyuse n’obutatuukiriza nsonga za bafumbo.
3 Abakyala okuddirira mu ddiini naddala ng’omusajja agyagala nnyo. Omukyala obuteebikkirira, obutasaala oba okukola ebintu eddiini by’etekkiriza, kivaako omusajja obutakwesiga.
4 Okwesasuza omusajja ng’asobezza kinyiiza Allah n’ajja emikisa mu bufumbo, ekiddirira kusasika.
5 Abakyala abamu tebatwala biseera bibaweebwa bakyala baabwe ng’ekikulu. Singa omwami abeera tagenda kukola okugeza ku Ssande, kiba kirungi ku lunaku olwo n’otobaako ky’okola kikusobozese okumala akaseera ne balo aleme kwekwasa nti tomufaako.
6 Obujama kyabulabe kuba omukyala ebeera nga mmere eriibwa buli kiseera n’olwekyo singa omusajja asanga mukyala we nga mucaafu amwenyinyala.
7 Okutambula nga balo takukkirizza eddiini ky’esinga obutakkiriza kuba balo y’akubeerako n’obuvunaanyizibwa era waliwo Hadith y’Omubaka Muhammad (S.A.W) egamba nti, abaami bagenda kubanja bakyala baabwe abaatambulanga nga tebabawadde lukusa ku lunaku lwa kiyaama.
8 Okuleka omukozi okujjulira balo emmere kibi kuba kiyinza okutengula omusajja, era kino eddiini ekyogerako ng’erimu ku mazambi agatalabika.
9 Hajjati Masitula agamba nti, okusinziira ku nsomesa y’Omusiraamu, abakyala abafumbo balina okubeera abeegendereza kuba ku lunaku lw’enkomerero (olwa kiyaama) abafumbo bagenda okubanjagana obuvunaanyizibwa bwe baalina okukola naye ng’ebiseera ebisinga abakazi be basinga okusuula obuvunaanyizibwa buno.
10 Okukuuma omumwa obutayomba, okukola eddogo, okukola ebibasanyusa, okuzaala abaana n’ebirala bingi buvunaanyizibwa bwo.


text:
MULI mutya baana bange ab’obuwala. Mwebale kwewaayo kulera baana ba ggwanga wamu n’okubalung’amya mu kkubo eggolokofu erinaabafuula ab’eddembe mu biseera byabwe eby’omu maaso.
Wabula emu ku nsonga gye mulina okussa mu nkola eneeyongera essanyu mu lugendo lwammwe kwe kukolerera obuwanguzi mu bufumbo bwammwe.
Kya muwendo nnyo okutuuka ku buwanguzi naddala ng’obukoleredde. Obuwanguzi bwe njogerako bwe bw’okukuliza abaana bammwe mu mpisa n’okubatuusa waggulu mu mbeera z’obulamu bwabwe, okutuuka ku birooto by’obulamu bwammwe n’okukuuma ekitiibwa ky’obufumbo.
Wabula bino byonna temusuubira kubituukako nga temubikoleredde. Mmwe abasuubira okubifunira ku mukeeka mbasekeredde!.Ensonga esinga okuvaako abasinga ku mmwe kwe kwenyooma, okwekubagiza n’okwegomba abalala be mulowooza nti baatuuka.
Kye mulina okumanya okuva leero nti tetuyinza kwenkanankana mu byonna era eno y’ensonga lwaki tolina kweteeka ku minzaani na muntu mulala bw’oba ayogala okufuuka omuwanguzi mu nsi.
Okugeza bw’oba olina ente emu, labirira eyo esobole okukutuusa ku ndala ennyingi.
Omwami wo oyo Katonda gwe yakuwa gw’oba weeyambisa okutuuka ku ntikko y’obuwanguzi okusinga okulowooza nti abo b’olaba beevuga oba abali obulungi be baanaakutuusa ku birungi.
Mukwatagane era musse kimu mu buli nsonga mulabe obugagga bwe bunaabanoonya. Ate omusajja ne bwe yeewanika atya n’atuuka n’okukusiimuulizaako ettoomi, ggwe ate mwana wange towoolera ggwanga.Ekiseera kijja kutuuka akomewo ensonga zigende mu maaso.
Abasajja abamu bakwata bubi ensimbi nga n’abandi balemwa okumanya engeri y’okuzifunamu.Okuva leero mubutwale ng’obuvunaanyizibwa bammwe obw’okutereeza ensawo y’omusajja n’okufuula waleti ye ensanyufu.
Muzze mu basajja amaanyi g’okukola. Mu kifo ky’okumumalamu amaanyi n’okumunafuya, ne bw’aba tafunye leero, beera wamu naye ng’omuzzaamu amaanyi n’okumugumya nga bw’ajja okufuna enkeera.Muyige n’okuzuukusa abasajja okugenda okukola. Mu ngeri endala mubayambeko mu kunoonya emirimu.


text:
BW’OMALA ebbanga ng’olimba mukyala wo ate oluvannyuma n’oyagala okumwetondera, okola otya?
Nze Kakooza.
WEEBALE nnyo ekibuuzo kyo era nsuubira kigenda kuyamba abasajja bangi. Okulimba mu maka abantu abasinga bakikola naye tebafaayo kumanya ddala kiyisa kitya amaka nga munno akulimbye.
Buli lw’olimba munno akuggyamu obwesige. Naye tekitegeeza nti tasobola kukusonyiwa. Abasajja abasinga tebamanyi kwetonda, balowooza nti bwe weetonda olina ekikuvaako.
Era waliyo n’abakyala nga kigambo kwetonda takisobola. Waakiri ayomba naye nga teyeetonze. Naye ate buli lw’okola ekikyamu olina okwetonda.
Ate bantu bangi balowooza nti bw’olimba munno tasobola kumanya. Omuntu yenna nga mukulu asobola okumanya nti bamulimbye ate oluusi ayinza obutamanyirawo naye oluvannyuma embeera eraga nti baamulimba.
Mwana wange okwetonda olina kukozesa ebigambo nga bisatu. Munnange nkwetondera nakola bwenti…Munno bw’aba akitegeera bulungi akusonyiwa kuba buli muntu asobya ate teri malayika.
Ate ne bw’ozaala omwana ebbaali n’amanya mwetondere kubanga kizibu okukweka omwana. Abakyala abamu asobola okusonyiwa, abalala batwala obudde okusonyiwa.
N’ekirala bwe baba bakusonyiye, toddamu kukola nsobi eyo kuba singa okiddamu ojja kuba onyoomye munno. Okwetonda kikuuma amaka era kiraga obugunjufu n’obuntu bulamu.


text:
Essuula 2
1 Baana bange abato, mbawandiikidde ebyo mulemenga okukola ekibi. Era omuntu yenna bw'akola ekibi, tulina Omuwolereza eri Kitaffe, Yesu Kristo omutuukirivu:
2 n'oyo gwe mutango olw'ebibi byaffe; so si lwa bibi byaffe fekka, era naye n'olw'ensi zonna.
3 Era ku kino kwe tutegeerera nga tumutegedde, bwe tukwata ebiragiro bye.
4 Ayogera nti Mmutegedde, n'atakwata biragiro bye, ye mulimba, n'amazima tegali mu oyo;
5 naye buli akwata ekigambo kye, mazima okwagala kwa Katonda nga kumaze okutuukirizibwa mu oyo. Ku kino kwe tutegeerera nga tuli mu ye:
6 ayogera ng'abeera mu ye kimugwanira naye yennyini okutambulanga era nga ye bwe yatambula.
7 Abaagalwa, sibawandiikira kiragiro kiggya, wabula ekiragiro eky'edda, kye mwalina okuva ku lubereberye; ekiragiro ekyo eky'edda kye kigambo kye mwawulira.
8 Nate mbawandiikira ekiragiro ekiggya, ekigambo eky'amazima mu ye ne mu mmwe; kubanga ekizikiza kiggwaawo, n'omusana ogw'amazima kaakano gwaka.
9 Ayogera ng'ali mu musana n'akyawa muganda we, ng'akyali mu kizikiza ne kaakano.
10 Ayagala muganda we abeera mu musana, era tewali kimwesittaza.
11 Naye akyawa muganda we ali mu kizikiza, era atambulira mu kizikiza, so nga tamanyi gy'agenda, kubanga ekizikiza kyamuziba amaaso.
12 Mbawandiikira mmwe, abaana abato, kubanga ebibi byammwe bibasonyiyiddwa olw'erinnya lye.
13 Mbawandiikira mmwe, abakadde, kubanga mutegedde oyo eyabaawo okuva ku lubereberye. Mbawandiikira mmwe, abavubuka, kubanga muwangudde omubi. Mbawandiikidde mmwe, abaana abato, kubanga mutegedde Kitaffe.
14 Mbawandiikidde mmwe, abakadde, kubanga mutegedde oyo eyabaawo okuva ku lubereberye. Mbawandiikidde mmwe, abavubuka, kubanga mulina amaanyi, n'ekigambo kya Katonda kibeera mu mmwe, era muwangudde omubi.
15 Temwagalanga nsi newakubadde ebiri mu nsi. Omuntu yenna bw'ayagala ensi, okwagala kwa Kitaffe tekuba mu ye.
16 Kubanga buli ekiri mu nsi, okwegomba kw'omubiri, n'okwegomba kw'amaaso, n'okwegulumiza kw'obulamu okutaliimu, tebiva eri Kitaffe, naye biva eri ensi.
17 Era ensi eggwaawo, n'okwegomba kwayo; naye akola Katonda by'ayagala abeerera emirembe egitaggwaawo.
18 Abaana abato, kye kiseera eky'enkomerero, era nga bwe mwawulira ng'omulabe wa Kristo ajja, ne kaakano waliwo abalabe ba Kristo bangi; kyetuva tutegeera nga kye kiseera eky'enkomerero.
19 Baava mu ffe, naye tebaali b'ewaffe; kuba singa baali b'ewaffe, bandibadde wamu naffe; naye baatuvaamu era balabisibwe bonna nga si b'ewaffe.
20 Nammwe mufukibwako amafuta eri Omutuknvu, era mumanyi byonna.
21 Sibawandiikidde kubanga temumanyi mazima, naye kubanga mugamanyi, era kubanga tewali bulimba obuva mu mazima.
22 Omulimba ye ani wabula oyo agaana nga Yesu si ye Kristo? Oyo ye mulabe wa Kristo, agaana Kitaffe n'Omwana.
23 Buli muntu yenna agaana Omwana, ne Kitaffe nga tali naye; ayatula Omwana, ne Kitaffe ali naye.
24 Mmwe kye mwawulira okuva ku lubereberye kibeerenga mu mmwe. Kye mwawulira okuva ku lubereberye bwe kinaabeeranga mu mmwe, nammwe munaabeeranga mu Mwana ne mu Kitaffe.
25 Na kuno kwe kusuubiza kwe yatusuubiza, obulamu obutaggwaawo.
26 Ebyo mbawandiikidde olw'ebigambo by'abo abakyamya.
27 Nammwe okufukibwako amafuta kwe mwaweebwa ye kubeera mu mmwe, so temwetaaga muntu yenna okubayigirizanga; naye ng'okufuka kwe okw'amafuta bwe kubayigiriza mu bigambo byonna, era kwa mazima so si bulimba, era nga bwe kwabayigiriza, mubeerenga mu ye.
28 Ne kaakano, abaana abato, mubeerenga mu ye; bw'alirabisibwa tulyoke tubeere n'obugumu, era ensonyi zireme okutukwatira mu maaso ge mu kujja kwe.
29 Oba nga mumanyi nga mutuukirivu, era mutegeera nga buli muntu yenna akola obutuukirivu yazaalibwa ye.


text:
ABAWALA abakyali abato mbasaba musooke mulindeko okutandika eby’omukwano.
Nze Zaitun Nakidde 23, mbeera Busujju Kyaggwe. Mba mmaliriza ekibiina ekyomukaaga ne wabaawo mukwano gwange eyandeeta e Kampala okuyiiya nfuneyo ekikumi.
Yanfunira omulimu gw’obwayaaya era eno gye nnafunira omusajja andabizza ennaku entuusizza mu mbeera eno gye ndimu.
Omusajja ono mmumanyiiko erinnya limu erya Sam, era omulimu akola gwa buzimbi.
Okuntengula yankwanira akaseera akawera okutuusa bwe nnakkiriza ne nzikiriza eby’okukola obwayaaya mbiveeko ne ng’enda ewuwe ntandike okumufumbira n’okumulabirira.
Ebintu bibadde bitambula bulungi wabula lumu, yakomawo atamidde ate ng’obudde buyise. Bwe nnamugambako yalufuula lutalo n’ankuba era katono anzite. Mu kiseera ekyo nnalina olubuto nga lwa myezi etaano.
Kino kyanyiiza landiroodi n’atugoba ku nnyumba ze ng’agamba nti tujja kwonoona ebintu bye.
Kw’olwo omusajja bwe yagenda okukola teyakomawo. Yandeka atyo ate ng’amanyi nti ye yali andabirira mu buli kimu.
Kati mu kiseera kino sirina we mbeera, we nsanga we nsula. Ate abantu batya okunsuza olw’embeera gye ndimu ey’olubuto.
Mu kiseera kino nsula mu wooteeri gye mpeereza naye ennaku ejula okunzita.
Nkubiriza abawala okukwata ekkalaamu kuba ennaku gye ndimu sirina gwe njaagaliza.


text:
Empapula eziriko enyunzi ezigguka ku Ssatu
Zino z'empapula eziriko enyunzi ezigguka ku Ssatu:Laga (50 ezikulembera | 50 eziddako) (20 | 50 | 100 | 250 | 500).
- Ennamba (← Empapula eziriko enyunzi ezigguka ku luno)
- 3 (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- User talk:Kikanja john baptist (← Empapula eziriko enyunzi ezigguka ku luno)
- OKULIMA ENNYAANYA (← Empapula eziriko enyunzi ezigguka ku luno)
- Kikanja john baptist/sandbox (← Empapula eziriko enyunzi ezigguka ku luno)


text:
Napooleon Bonapat
Napooleon Bonapat (Napoléon Bonaparte) (15. o'gwomunaana 1769-5. o'gwoogutaanu 1821) mukusooka Napoleone Buonaparte yeyali koonsuli wa Bufaransa eyasooka okuva ku mwaaka 1799 ate naaba kabaka Napooleon I okuva 18. o'gwokutaanu 1804 paka 6. o'gwomunaana 1814. Nga achaali wa'maanyi Napooleon yafuga chenkana Bulaaya yonna. Kaakano nga ettaka lye,amajjege naabantu be anga bebasiinga obuungi mu bulaaya yonna. Mu olutalo lwa Waterloo Napooleon baamusiba era ne bamutuulwa ku chizinga cha Saint Helena eyo jeyafiira.
Bulaaya mu biseera bya Napooleon[kyusa | edit source]
Napooleon bwe yabeerera mu maje, Bulaaya yalimu ensi nga 300 ezeefuga. Mu bunen Rwasha enga yeezisiinga ne kuddako Swiiden. Kaakano Bufaransa yalimu abantu obukadde 28, Bugereza obukadde kumi. Napooleon bweyataandikira okukurira amaje ga Bufaransa e Yitale,Bulaaya yali yeekutuddemu ebituundu bibiri,mukituundu ekimu abwagira Bufaransa ante mukirala abajiwakanya.


text:
Amakuru Amarungi Kuruga Hali Ruhanga
Amakuru amarungi kuruga hali Ruhanga nugo gaha? Habwaki tusemerire kugaikiririzaamu? Burocuwa enu egarukamu ebikaguzo abantu bakira kwekaguza n’esigikirra ha Baibuli.
Omulingo Nkoku Orukusobora Kugasirwa omu Katabu Kanu
Akatabu kanu nikaija kukukonyera kwega Ekigambo kya Ruhanga kuruga omu Baibuli. Rora omulingo osobora kukozesa Baibuli yaawe kuzoora ebyahandiikirwe.
Amakuru Amarungi Nigo Gaha?
Manya amakuru amarungi kuruga hali Ruhanga, ensonga habwaki gaina kutebezebwa n’obwangu, n’ekyosemerire kukora.
Ruhanga Nuwe Oha?
Ruhanga aine ibara kandi atufaaho?
Amakuru Amarungi Mali Garuga Hali Ruhanga?
Nitusobora tuta kukigumya ngu Baibuli eby’eyegesa nugo mananu?
Yesu Kristo Nuwe Oha?
Manya habwaki yesu yafiire, ekicunguro nikyo kiki, na Yesu eky’arukukora omu kasumi kanu.
Ekigendererwa kya Ruhanga Hali Ensi Nikyo Kiraha?
Baibuli esoborra ensonga habwaki Ruhanga y’ahangire ensi, ddi okubonabona obu kulihibwaho, omulingo ensi eraforwa orugonjo orurungi n’abantu ba mulingo ki abalirwikaramu.
Tuligaruka Kurora Abafiire?
Kiki ekituhikaho hanyuma y’okufa? Tuligarukama mali kurora abantu baitu abafiire?
Obukama bwa Ruhanga Nikyo Kiki?
Omukama w’Obukama bwa Ruhanga nuwe oha, kandi Obukama obu burahikiriza ki?
Habwaki Ruhanga aikiriza Obubi n’Okubonabona?
Obubi bukatandika buta, kandi habwaki Ruhanga abwikirize kugenda omu maiso? Okubonabona kulihwaho?
Amaka Gaawe Nigasobora gata Kubamu Okusemererwa?
Yahwe, Ruhanga ow’okusemererwa, n’agonza amaka kubamu okusemererwa. Soma amagezi Baibuli ag’eheereza banyineka, banyinabwenge, abazaire hamu n’abaana.
N’osobora Ota Kumanya Okuramya Okw’amananu?
Haroho ediini emu yoonka ey’amananu? Wetegereze ebintu bitaanu ebisobora kukukonyera kumanya okuramya okw’amananu.
Emisingi ya Baibuli Etugasira Eta?
Yesu akasoborra habwaki nitwetaaga obuhabuzi kandi y’ayoleka n’emisingi ebiri enkuru muno.
N’osobora Ota Kwirra Haihi na Ruhanga?
Manya Ruhanga obwaraaba n’ahuliriza okusaba kwa buli omu, omulingo tusemerire kusaba, n’ekindi ekitwina kukora kusobora kwirra haihi na Ruhanga.
Amakuru Amarungi Agarukukwata ha Diini Nigo Gaha?
Akasumi kalihika abantu boona nibaramya Ruhanga omu ow’amananu?
Habwaki Ruhanga Aine Ekitebe Ekitekaniziibwe Kurungi?
Baibuli esoborra ensonga habwaki Abakristaayo ab’amananu baine kuba batekaniziibwe kurungi n’omulingo kikorwamu.
Habwaki Wakugenzire omu Maiso n’Okwega Baibuli?
Eby’oyegere orabikozesa ota kukonyera abandi? N’osobora kuba n’enkoragana y’amulingo ki na Ruhanga?